Dúbravka sa primátora nedočkala
Transparenty, nápisy pri stavenisku, nálepky, no aj rúcanie plotu. Dúbravčania dali jasne najavo svoj postoj k výstavbe náhradných nájomných bytov, ktorú hlavné mesto spustilo v lokalite Pri kríži. Počas marca prebehlo jedno spontánne občianske stretnutie, brífing na stavenisku i zhromaždenie organizované mestskou časťou. Starosta Martin Zaťovič naň pozval aj primátora Iva Nesrovnala, aby odpovedal ľuďom na otázky, napríklad aj o tom, kde majú parkovať.                                                                                Foto: Lucia Marcinátová
MHD: Radšej prestúpiť ako čakať
Odborná komisia sa venovala podnetom obyvateľov k mestskej hromadnej doprave. Otestovalo sa aj možné spojenie Dúbravka – Kramáre s vozidlom na pomocný dieselelektrický pohon.
„Nemá zmysel,  aby chodili oba autobusy do mesta takmer po tej istej trase a stáli na každej zastávke.  Zrušenie linky č. 34 zasiahlo veľa ľudí.  Myslím, že existuje veľká rezerva pri prepojení MHD a vlakov...“
Podnetov od obyvateľov prišlo v rámci prieskumu o mestskej hromadnej doprave, ktorý organizovali Dúbravské noviny, dosť, objavovali sa však aj návrhy a možné riešenie. Za všetky redakcia ďakuje. Po spracovaní ich predložila Komisii územného rozvoja, výstavby, dopravy a podnikateľských aktivít.
„Dôležité sú intervaly, radšej menej liniek a častejšie. Keď cestujúci čaká, vníma to negatívne,“  tak znela prezentácia na zasadnutí komisie k hodnoteniu prieskumu o MHD medzi Dúbravčanmi. Na záver zhrnula prezentáciu aj návrhy do piatich bodov, priorít.
Okrem hodnotenia podnetov a pripomienok sa v súvislosti s dopravou testovalo aj spojenie na Kramáre s vozidlom na pomocný dieselelektrický pohon. Neosvedčilo sa, dopravný podnik však núka riešenie využiť na spojení Dúbravka – Kramáre vozidlá s batériovým pohonom.
Či tieto vozidlá hlavné mesto zakúpi a či začnú premávať, je dnes ešte neisté, isté je, že vojenská nemocnica, kam chodia tri trolejbusové linky, zanikla a dopravný podnik hľadá riešenie. Uvažuje, aby časť liniek smerovala do západnej časti mesta... Držme zámeru palce.                    
Lucia Marcinátová
Prieskum hromadnej dopravy: 
Prepojiť MHD s vlakmi či zmeniť autobusy
Dva autobusy MHD z Dúbravky do centra majú skoro rovnakú trasu, električky chodia pomaly a majú priveľa zastávok, cesta do Vrakune trvá pomaly dlhšie ako do Trnavy. Prečo nemá Dúbravka expresný spoj či spoj na Kramáre?

V rámci posledného Európskeho týždňa mobility nepripravila mestská časť len súťaž pre školákov a škôlkarov s názvom Dúbravský dopravný prostriedok, ale spustila aj prieskum medzi obyvateľmi na tému MHD v Dúbravke. Podnety chodili mailom, telefonicky, na sociálnej sieti. 
Cieľom bolo zistiť mieru spokojnosti či nespokojnosti, no aj poznať návrhy obyvateľov, podnety. Prieskum prebiehal so snahou mestskú hromadnú dopravu zlepšiť a zatraktívniť.
Redakcia Dúbravských novín podnety spisovala, rozdeľovala a predložila na rokovanie Komisie územného rozvoja, výstavby, dopravy a podnikateľských aktivít.  Členovia komisie prebrali najskôr podnety, na ich vyhodnotenie si vzali čas.
Zhodnotenia sa chopil člen komisie Tomáš Vašek. Komisia na záver odhlasovala, aby sa  podnety obyvateľov a aj odporúčania komisie predstavili v dúbravských médiách. Zároveň poverila vedenie mestskej časti rokovať o návrhoch a zlepšeniach s kompetentnými – hlavným mestom, dopravným podnikom, železnicami a podobne. 

Radšej prestúpiť ako čakať
Tomáš Vašek, dopravný analytik občianskej iniciatívy Lepšia doprava, hodnotil podnety a návrhy obyvateľov. Analyzoval grafikony, zastávky, pohyb  chodcov, možné zastávky na znamenie či spojenie na Kramáre.
„Rozdelenie liniek 83 a 84 by znamenalo zhoršenie pre veľké množstvo cestujúcich. Expresné linky električky sú nerealizovateľné, možno uvažovať o zastávkach na znamenie,“ hodnotil Tomáš Vašek. Dôležité je podľa neho zlepšiť a riešiť prestupné uzly – Patrónku, Sokolskú či Železničnú stanicu Lamač. Na stav a bezpečnosť Patrónky upozorňovali aj obyvatelia v prieskume o MHD.
Spojenie na Kramáre je podľa komisie v súčasnosti lepšie, ako keď v minulosti jazdil autobus 22. Pri prestupe na Patrónke ľudia nemusia toľko čakať na trolejbus 212 či 207. „Ku každému autobusu z Dúbravky je prípoj na Kramáre,“ hovorí Vašek. 
Dôležité je  podľa dopravného analytika pri cestovaní MHD jazdiť plynulo, radšej prestúpiť   a nečakať, ako čakať na jeden spoj s dlhými intervalmi. Upozornil tiež na zámer novej nemocnice, i plánoch nemocnice na Boroch, smerom ku ktorým by sa mala podľa neho zlepšiť doprava i spojenie MHD.
Komisia tiež navrhla, aby mestská časť zvážila sociálny taxík, službu, ktorú pre spojenie seniorov a odkázaných k lekárom zabezpečuje napríklad Záhorská Bystrica.

Do vlakov!
Spojeniu Dúbravky a Záhorskej Bystrice, i možnosti využívania vlakov by podľa Vašeka pomohlo zlepšenie pohybu chodcov smerom k železničnej stanici Lamač. Dnes je zdĺhavé, plné prekážok, semaforov. 
„Vlak má potenciál,“ hodnotil Vašek. Zrýchliť by mohol napríklad aj dnes nepohodlnú a zdĺhavú cestu do Vrakune, kde vznikla nová železničná zastávka.
Zaradil preto tento bod k prioritám a odporúčaniam komisie.
Prieskum a podnety zhrnuli nakoniec do niekoľkých bodov, ktorým by sa malo vedenie mestskej časti venovať. Na riešenie však potrebuje osloviť kompetentných.

Odporúčania
• Riešiť a zlepšiť prestupné uzly –Patrónka, Sokolská, Bory, Lamač
• Zlepšiť život chodcom – napríklad ŽST Lamač, alebo smer Hrubá lúka
• Bariéry zastávky Saratovská
• Električka na Bory
• Skvalitnenie zastávok

Lucia Marcinátová
Z pripomienok Dúbravčanov
Autobusy MHD
• veľmi častý podnet  – menej zastávok MHD – zrýchliť trasu 
• súbežné trasy autobusov, ktoré spájajú Dúbravku s centrom – 83, 84  
• jeden spoj autobusov – len zberné zastávky, druhý autobus pre školákov a dôchodcov všetky zastávky
• spojenie Dúbravka – Kramáre

Návrhy obyvateľov: 
• posilniť spoj 83 v špičke  a zmeniť trasu autobusu 84  do inej mestskej štvrte (Ružinov, Trnávka, Mlynské nivy, Rača, Vrakuňa, centrum...) a tento spoj zrealizovať ako zrýchlený spoj so zástavkami iba na začiatku a na konci Dúbravky, v Karlovej Vsi (poprípade na Patrónke), až v centre mesta, a tak ďalej. 
• prepojenie MHD a vlakov – ŽST Lamač – dalo by sa dostať do Rače, napríklad autobus 23  prispôsobiť grafikon MHD vlaku
• priamy spoj medzi Dúbravkou a Záhorskou Bystricou  –  aspoň v špičke pre školákov
• BUS pruhy – Alexyho, Harmincova
• návrhy MHD v súvislosti s novou zástavbou – Hrubá lúka pri Tescu

Problém zastávky Patrónka
„Momentálne, ak chcete navštíviť hociktorú inú mestskú časť autobusom, je nutné viaceré prestupovanie. Hlavný prestupný bod sa nachádza na Patrónke – zle vyzerajúca, smradľavá, zničená,“ pripomienka rozhorčeného Dúbravčana.
Cez víkendy majú spoje  dlhé intervaly a pri prestupoch sa čaká aj 20 minút. Cesta z Dúbravky do Vrakune trevá hodinu a 30 minút (skôr sa ľudia dopravia do Trnavy).
Električky
• najčastejší podnet – rýchlosť električiek, počet zastávok – nadbytočne veľa
• zrýchliť električky
• zrušiť málo obsadzované zástavky – poprípade označiť tieto zástavky "na znamenie" (Horné, Dolné Krčace a iné)
• návrh – jedna rýchloeletrička – bez niektorých zastávok
• spoj č. 5 –  trvanie trasy 53 minút, autom mimo špičky 20-25 minút (Každý inteligentný človek do Rače pôjde radšej autom). 

Iné:
• bariéry pre chodcov – podchod OC Saratov
• nadbytok semaforov
• návrh  –  zrušiť svetelnú signalizáciu pri OC Saratov a policajnej stanici, keďže pohyb chodcov je minimálny a stačí im jednoduchý priechod pre chodcov a umiestniť svetelnú signalizáciu na konečnú električiek (Pri kríži), kde sa stretávajú električky, chodci aj autá v niekoľkých pruhoch.
• nebezpečné prechádzanie cez električkovú trať – po modernizácii
Do Dúbravky prišiel „trolejbus“ bez trolejí
Mestská časť v spolupráci s dopravnými podnikom testovali spojenie MHD na Kramáre. Vozidlo sa trápilo.
Nápis skúšobná jazda a hore troleje, síce spustené. Takýto spoj sa nedávno objavil v Dúbravke. Skúšobnú jazdu tu prešiel trolejbus ŠKODA 30TrDG, čiže vozidlo na pomocný diesel-elektrický pohon. Troleje si nasadil na Patrónke. 
Cieľom bolo vyskúšať, či by takéto vozidlo mohlo spájať Dúbravku a Kramáre. 

Dúbravské stúpania
Nastupovať! Cestu si odskúšalo desať ľudí  –  vedenie mestskej časti, miestny poslanec Juraj Štekláč, ktorý skúšobnú jazdu s dopravným podnikom inicioval, zamestnanci dopravného podniku a aj dúbravskí seniori, ktorým priame spojenie Dúbravka – Kramáre chýba. 
Štart  z vozovne Hroboňova začal hladko, problémy začali, keď sa vozidlo odpojilo od trolejbusovej trate a smerovalo do dúbravských terénov.

Na cestách sa trápilo.
„Trasa medzi Patrónkou a Dúbravkou je v členitom teréne, v smere do Dúbravky s dvoma tiahlymi stúpaniami – Lamačská a Mikuláša Sch.Trnavského, respektíve v smere na Patrónku s výrazným stúpaním na Harmincovej ulici,“ popisuje testovaciu jazdu Bronislav Weigl, vedúci sekcie dopravy dopravného podniku.  „V častiach stúpania trate bol neúmerne zvyšovaný výkon generátora, a tým aj jeho dieselového pohonu ako kompenzácia potreby výkonu na prekonanie tohto stúpania.“
Najmä na kopcovitých miestach sa podľa Weigla v plnom rozsahu prejavila nepružnosť dieselového motora pri pohone generátora. „Vozidlo stratilo všetky výhody trakčného vozidla a  dostalo sa do horších vlastnosti ako klasický autobus. Toto sa následne prejavilo na spotrebe.“

Výsledky testovacej jazdy
Testovacia jazda tak ukázala, že tento typ vozidla nie je vhodný na podobné trasy a členité terény.  Pri prevádzke na rovinatej linke je spotreba týchto vozidiel približne  70 litrov na 100 kilometrov, čo je prakticky o 100 percent viac ako pri autobusoch. 
„To je na druhej strane vyvážené dopravno-inžinierskymi požiadavkami, zníženie potreby prestupovania medzi trolejbusmi a krátkymi autobusovými linkami pre zlepšovanie dopravnej obslužnosti územia,“ hovorí Weigl. 
Príkladom je podľa neho linka číslo 210, ktorá premáva  na diesel-elektrický pohon v úseku Autobusovej stanice Mlynské nivy – Nové SND. 
„Tieto vozidlá sú vhodné na riešenie výluk, kedy nie je potrebné zavádzať náhradnú autobusovú dopravu,“ dodal Weigl.

V Čechách už premávajú
Dopravný podnik preto odporúča do budúcnosti modernejšie technológie, a to vozidlá s pomocným batériovým pohonom, ktoré ani pri jazde mimo trolejového vedenia nestrácajú dynamické vlastnosti trakčného vozidla. Používajú ich už napríklad dopravcovia v Zlíne či Českých Budějoviciach. 
„Mestské zastupiteľstvo uložilo primátorovi, a ten uložil dopravnému podniku začať proces obstarávania,“  hovorí Weigl. Dodal, že dopravný podnik by ich chcel tento rok obstarať a v budúcom roku prípadne zaviesť do prevádzky. Pilotnou linkou by mohlo byť práve spojenie Dúbravka – Kramáre.
„Vojenská nemocnica zanikla a chodia tam tri trolejbusové linky, pýta to nejaké riešenie, aby časť liniek smerovala do západnej časti mesta. Uvažujeme  o predĺžení linky 211 do Dúbravky, čím by Dúbravka získala spojenie s Nemocnicou Kramáre a aj Národným onkologickým ústavom, prípadne predĺženie linky 212,“ hovorí  Weigl. „Na pilotný projekt na linke 211 by bolo potrebných menej peňazí.“
 
Bariéry
Iniciatíva zavedenia MHD k nemocnici na Kramáre prišla od miestneho poslanca Juraja Štekláča, ktorý s dopravným podnikom dohodol skúšobnú jazdu. 
„Prestupovanie je istý druh bariérovosti, problémové je najmä pre pacientov, hendikepovaných a seniorov,“ vraví poslanec Štekláč. Dodáva, že v spolupráci s dopravným podnikom hľadali možnosť, ktorá by bola ekologická, keďže trolejové vedenie na Patrónku bolo financované z európskych fondov, ideou preto bolo vyriešiť jazdu duobusmi.
Kedysi premával z Dúbravky na Kramáre autobus  MHD číslo 22, potom ho zrušili a v septembri 2013 dočasne nahradili linkou 120, po vybudovaní trolejovej trate na Patrónke linka zanikla. Ostali sťažnosti a nutné prestupovanie na Patrónke.  Pre bežného obyvateľa žiaden problém,  pre chorých, seniorov či mamičky s malými deťmi, čiže ľudí, ktorí najčastejšie navštevujú nemocnicu, značný.
Požiadavka priameho spojenia MHD na Kramáre sa opakovala v prieskume Mestskej časti Bratislava-Dúbravka, ktorý  prebehol začiatkom tohto roka. Podnety dávali aj denné centrá seniorov a členovia Jednoty dôchodcov Slovenska.                 
Lucia Marcinátová
Čo si myslíte o MHD v Dúbravke?
Pýtali sme sa v uliciach
Božena Turayová
Nepáči sa mi, že správanie niektorých vodičov MHD nie je ľudské. Napríklad tesne pred nosom niekomu zavrie dvere a nepočká, alebo človek je už na zastávke a neotvorí dvere. Inak mi linky MHD vyhovujú. Všade sa dá dostať autobusom 83, 20-kou, trošku dlhšie to trvá električkou, no my dôchodcovia si na to môžeme nájsť čas.
Ján Tugaňan
Pri mestskej hromadnej doprave som sa stretol s problémom otvorenia dverí. Autobus mal kontaktné otváranie a nereagoval na dotyk. Už sa mi to stalo viackrát pri otváraní vozidiel. Navrhoval by som vozidlá pred jazdou lepšie skúšať. Najspoľahlivejšie sú vozidlá, ktoré sa otvárajú tlačidlom. Raz som videl na zastávke MHD napísané: MHD je ako smrť, nikdy nevieš, kedy príde.
Anna Kachútová
Autobus číslo 34 bol výborný, lebo premával smerom na Račianske mýto a Šancovú. To veľmi chýba, lebo na ten smer nepremáva nič.  Autobusy 83 a aj 84 idú do Petržalky a majú rovnakú trasu, cez víkend premáva len jeden autobus, treba čakať, často sa zdá, že máme počas sviatkov a víkendov len tie električky. Tie sú  fajn pri dopravných zápchach.
Darina
Najviac ma pri MHD prekvapujú také vozidlá, ktoré vyzerajú skôr ako z dopravného múzea. 
Ešte by ma zaujímalo, kto v dopravnom podniku zosúlaďuje grafikony, lebo často tu na konečnej v Dúbravke vidím, ako vyrážajú všetky vozidlá v tom istom čase – električky a aj autobusy 83 a 84 a potom dlho nič a všetci čakajú na konečnej.
Daniela
Myslím, že autobus 83 by mohol mať častejšie intervaly.  Hovorí sa, že autobusy 83 a 84 majú štvorminútové intervaly medzi sebou, no to platí len pre Dúbravčanov, ktorí  nastupujú dole. My v hornej časti sme závislí len od jedného autobusu alebo chodiť pešo dole na 84ku alebo električku. Je to cítiť, že tu máme aj viac obyvateľov, chodievam okolo pol siedmej a vtedy býva autobus plný už na druhej zastávke tak, že si nesadnete, čo nezvyklo bývať.
Miriam
Ja som spokojná, bývam v takej lokalite, že mám blízko aj na 83-ku aj 84-ku či električku. Častejšie jazdievam do mesta autobusom a podľa môjho názoru 83 a 84 úplne postačujú. Tým, samozrejme, nechcem povedať, že na bratislaveskej hromadnej doprave by nebolo čo zlepšovať.
Mestská časť vypísala súťaž na rekonštrukciu Domu kultúry
Návrhy bude Dúbravka zbierať do 21. apríla do 10:00. Víťaz by mal byť známy okolo 28. apríla
Na Deň žien vypísala Mestská časť Bratislava-Dúbravka architektonickú súťaž na rekonštrukciu domu kultúry.  Ide o jednokolovú anonymnú súťaž  s názvom Rekonštrukcia a dostavba objektu Dom kultúry Dúbravka, ktorej dôvodom je riešiť technický a funkčne zostarnutý stav kultúrneho domu.
Cieľom je tiež premiestniť do objektu sídlo miestneho úradu, ktorý dnes funguje v troch budovách.
„Mestská časť vypísala súťaž na rekonštrukciu domu kultúry, ktorá by mala v širších vzťahoch  riešiť aj bezprostredne nadväzné územia kultúrneho domu, a to najmä plochu medzi Billou a domom kultúry, ako aj  územie starej pošty a jej okolia,“ približuje Pavel Gašparovič, vedúci oddelenia územného rozvoja a životného prostredia miestneho úradu.
Zámerom súťaže  je  tiež architektonicky rekultivovať a aktivizovať potenciál verejných mestských priestorov v bezprostrednom okolí domu kultúry a integráciu s cyklodopravou.
Návrhy do súťaže možno podávať do 21. apríla do 10tej, rozhodujúca je lehota doručenia návrhu na adresu sekretára súťaže: Žatevná 2, 844 02 Bratislava.
Návrh je možné doručiť osobne, poštou, prípadne kuriérom. Víťaz súťaže by mal byť známy okolo 28. apríla.
Pri hodnotení návrhov zaváži splnenie požiadaviek a aj ekonomická realizovateľnosť stavby.
Dom kultúry v Dúbravke začal slúžiť na jeseň v roku 1986.       
„Stav, do ktorého sa mnohé príbytky kultúry ale i školstva, zdravotníctva, športu a iné za posledných 25 rokov dostali, je často, chceme či nechceme, vizitkou ani nie tak chudoby, ako nekultúry. A to ešte náš Dom kultúry Dúbravka, zatiaľ, nedopadol najhoršie v porovnaní s inými obeťami šafárenia so zachovania hodným dedičstvom, ktorých je plné Slovensko,“ hovorí architekt kultúrneho domu Imrich Eherenberger. „Dôležité je to, aby devastácia nepokračovala a dielo mohlo naďalej slúžiť tým, pre ktorých bolo vybudované. Obyvateľom Bratislavy. Dúbravčanom, predovšetkým!“   
(lum)
Dúbravka sa pridala k memorandu o spolupráci
Desať starostov podpísalo začiatkom marca memorandum o spolupráci.
Cezhraničná spolupráca, aktívne partnerstvá, kreatívna propagácia. S takým cieľom podpísalo počas celodenného seminára desať starostov zo slovenského, rakúskeho a maďarského prihraničného regiónu Memorandum o aktívnej cezhraničnej spolupráci.  Dúbravský starosta Martin Zaťovič sa tak pridal k starostom Jaroviec, Rusoviec, Čunova, Chorvátskeho Grobu,  rakúskeho Neudorfu, Pamy, Parndorfu a maďarskej Bezenyi.
Mestské časti chcú podľa memoranda aktívne podporovať vytváranie partnerstiev so zameraním na rozvoj prihraničných regiónov prostredníctvom organizovania cezhraničných podujatí. Chcú tiež rozvíjať cestovný ruch v oblasti SK-AT-HU pohraničia, zachovávať identitu národov a národnostných menšín, rozvíjať kultúru a starostlivosť o kultúrne dedičstvo, rozvíjať multikultúrnu spoločnosť v regióne.
Potvrdenie memoranda bolo súčasťou celodenného seminára, ktoré pripravil Euroregión dunajskej iniciatívy v spolupráci s Chorvátskym kultúrnym spolkom v Burgenlande a Chorvátskym kultúrnym zväzom na Slovensku, je súčasťou projektu REPA-regionálne partnerstvá.
(lum)
Na úrade viala tibetská vlajka
Vlajka so slnkom ako radosťou zo slobody viala na miestnom úrade na Žatevnej.
Upozorniť na porušovanie ľudských práv vyvesením tibetskej vlajky v deň 58. výročia tibetského národného povstania proti okupácii Čínou – 10. marca 2017. Taký je cieľ medzinárodnej kampane Vlajka pre Tibet. 
Mestská časť Bratislava-Dúbravka sa k nej pripája už tretí rok. Tibetskú vlajku preto vztýčila 10. marca na budove miestneho úradu na Žatevnej 2.
Celosvetová akcia prebieha od polovice deväťdesiatych rokov,  vznikla v západnej Európe s úmyslom upriamiť pozornosť verejnosti na dlhodobé porušovanie ľudských práv v Tibete. Slovensko sa pridáva od roku 2010. 
Na Slovensku akciu organizuje mimovládna organizácia Tibetská asociácia.  
Tibetská vlajka zobrazuje slnko ako radosť zo slobody. Od roku 1959 je v Čínskej ľudovej republike vrátane Tibetskej autonómnej oblasti zakázaná.                                       
(lum)
Mesto prekvapivo začalo s výstavbou náhradných bytov
Náhradné byty mesto stavia v lokalite ulice Pri kríži na pozemku, kde parkovali obyvatelia z okolia
Klasické pracovné ráno, jeden mail však  prekvapí. Mesto vraj už stavia na ulici Pri kríži. Vyrážame na miesto overiť tvrdenie. Na pozemku pohyb, traja ľudia vymeriavajú, zatĺkajú kolíky, ohraničujú stavbu. Hlavné mesto začalo počas marca s výstavou náhradných nájomných bytov. Bez upozornenia úradu, vedenia mestskej časti, obyvateľov či majiteľov áut, ktorí na pozemku pravidelne parkujú. Uverejnilo len správu na svojom webe, že hlavné mesto odovzdá pozemok zhotoviteľovi – spoločnosti Metrostav Slovakia a.s.
Bez prípravy, bez debaty...
Hlavné mesto spustilo práce v lokalite Pri kríži napriek tomu, že mestskí poslanci 18. februára na mestskom zastupiteľstve odhlasovali, aby boli pozemky, na ktorých sa majú náhradné byty stavať, zverené mestskej časti Bratislava-Dúbravka. Práce spustili, hoci sa na pozemku  nachádzajú dreviny, na ktoré nemá stavebník právoplatné výrubové povolenie.
„Verím, že hlavné mesto bude dodržiavať všetky zákonné postupy,“ hovorí starosta Dúbravky Martin Zaťovič.
Zverenie pozemkov odsúhlasili mestskí poslanci s cieľom nestavať objekt s náhradnými bytmi v lokalite Pri kríži na pozemku, ktorý je dnes parkoviskom, a riešiť náhradné bývanie iným spôsobom.  Za prelomenie veta hlasovalo vo februári 34 z 35 prítomných mestských poslancov.
Byty pre ľudí z reštituovaných domov nemusí mesto totiž stavať, môže ich aj kúpiť.  Koncom januára to oznámilo Ministerstvo dopravy a výstavby SR spolu s magistrátom hlavného mesta. 
Táto nová skutočnosť zmenila pohľad i vývoj kauzy náhradných bytov. Mesto tak stavať nemusí, no napriek tomu v Dúbravke začalo stavbu za približne 4,7 milióna eur. V lokalite Pri kríži má vyrásť  objekt so 68 bytmi, spoločnosť Metrostav ich má postaviť do 295 dní od prevzatia staveniska.

Brífing, parkovanie, stretnutia
Poobede  21. marca už Metrostav stavia plot, Dúbravkou sa  šíria otázky, kde budú ľudia parkovať, úrad overuje zákonné možnosti, postupy. Starosta hľadá dočasné možnosti parkovania, začal rokovania s potravinami Terno na Homolovej. Potraviny vyšli v ústrety, obyvatelia môžu svoje auto zaparkovať aj sem po otvorení rampy – maximálne však len do 7.00 ráno, keď sa rampa opäť zatvorí.
Vedenie mestskej časti zvoláva ešte v ten deň brífing na stavenisku, chce počuť vysvetlenie. Primátor Ivo Nesrovnal je však v Bruseli. Do práce sa má vrátiť v piatok 24. marca. 
Starosta Dúbravky ho preto pozval na piatok, aby prišiel Dúbravčanom povedať, čo ich čaká, vysvetliť výstavbu a ukázať sľúbené dočasné parkovisko i park.
Mestskí poslanci za Dúbravku totiž žiadali hlavné mesto ešte minulý rok, aby pozastavilo výstavbu a pred spustením výstavby vyriešilo otázku s parkovaním pre obyvateľov a park. Mestskí poslanci toto uznesenie prijali a primátor Ivo Nesrovnal ho aj podpísal.
Parkovanie vyriešené 
či nevyriešené?
Primátor osobne neprišiel. Tvrdí však, že výstavba bytového domu Pri kríži prebieha v súlade so zákonom a k zvereniu pozemkov mestskej časti neprišlo.  Pre agentúru TASR povedal, že uznesenie mestských poslancov nezakazuje mestu stavať a hovorí len o tom, že mesto má zveriť pozemky mestskej časti. 
„Ja ho považujem za nezákonné, pretože je v absolútnom rozpore so štatútom hlavného mesta a zákonom, pretože sa nemôžu zverovať pozemky, ktoré slúžia na plnenie funkcií hlavného mesta. Toto je taký pozemok,“ vraví Nesrovnal.
Hlavné mesto tiež tvrdí, že vyšlo v ústrety obyvateľom dotknutej lokality. „Vyčlenilo v spolupráci so zhotoviteľom dočasné parkovacie miesta pre približne 30 – 40 áut,“ hovorí Katarína Kohútiková z komunikačného oddelenia bratislavského magistrátu. „Samozrejme, mesto dodrží svoj sľub a k bytovému domu postaví ďalších 181 parkovacích miest a park so zeleňou v celkovej hodnote 600-tisíc eur.“
Vicestarosta Dúbravky Ľuboš Krajčír, však upozornil, že parkovanie, ktoré magistrát sľuboval, je podľa nákresu hlavného mesta na doterajšej parkovacej ploche a druhá časť na rozbahnenom neupravenom pozemku, na tráve, kde keď vodiči zastali, zapadli a mali problém vyjsť von.
Mestský a miestny poslanec Juraj Káčer v súvislosti s výstavbou podal podnet na preskúmanie zákonnosti rozhodnutia Okresného úradu v Bratislave. Územné rozhodnutie a týmto úradom potvrdené stavebné povolenie  nie sú podľa neho v súlade. „Minimálne do obdobia, kým sa vyrieši konanie v zmysle tohto podnetu, sa mal primátor zdržať akejkoľvek aktivity,“ hovorí poslanec Káčer. 
Stavbu nikto nechce
Chceme spravodlivosť. Krivdu krivdou nevyriešiš. Zastav stavbu, Ivo. Túto stavbu nechce nikto okrem Nesrovnala!
Tak zneli výzvy Dúbravčanov primátorovi Ivovi Nesrovnalovi. Ten však na protest, či skôr piatkové verejné stretnutie obyvateľov na tému výstavby náhradných bytov v lokalite Pri kríži, neprišiel.  Dúbravčanov však prišlo dosť, okrem obyvateľov z okolia aj  Dúbravčania z iných lokalít, miestni, mestskí poslanci i poslanci iných mestských častí. 
Podporu vyjadril aj Milan Markovič, dlhoročný Dúbravčan, humorista, herec, moderátor či  Staromešťania zo združenia Právo na bývanie, čiže obyvatelia reštituovaných bytov, ktorí sú proti výstavbe a presadzujú finančnú náhradu.
Stretnutie by sa dalo nazvať čakaním. Čakaním nielen na primátora, ale aj čakaním na jeho odpovede. Prečo o stavbe neinformoval vopred? Kde zriadil parkovisko, ktoré sľuboval počas výstavby, kde majú ľudia parkovať? Kto pôjde do náhradných bytov bývať? Kto tam chce ísť bývať?
Počas verejného stretnutia skúšal ešte starosta telefonovať primátorovi na improvizovanom pódiu. Neprišiel a ani nezdvihol.
So stretnutím však prišla energia a možno aj nádej. Vedľa seba napríklad stáli pred obyvateľmi mnohí miestni poslanci, ktorí na zastupiteľstvách často hovoria proti sebe, no teraz sa dokázali spojiť, ochota lekárne v Karpatii, ktorá poskytla elektrinu i priestor pre uskladnenie vecí, potravín Terno, ktoré pomáhajú s parkovaním, či ľudské slovo, mnohé stretnutia na stavenisku, hľadanie riešení...
Lucia Marcinátová
Vývoj kauzy náhradné byty
• 2012 - hlavné mesto v zastúpení Generálnym investorom Bratislavy žiadalo o stavebné povolenie v lokalite Pri kríži. Išlo o výstavbu nájomných, nie náhradných bytov. Bytový dom bol navrhnutý s deviatimi nadzemnými a dvomi podzemnými podlažiami so 134-mi parkovacími státiami. Súčasťou vybavenia okolia nájomného bytového domu malo byť detské ihrisko spolu so sadovými úpravami. 
• 2014 – vydané stavebné povolenie
• 2015 -  prišiel Generálny investor Bratislavy so zmenou stavby pred dokončením, zmenil sa počet bytov zo 71 na 68, z projektu boli  vypustené dve podzemné podlažia určené na parkovacie státie. Proti tomu sa odvolali obyvatelia z okolia, stavebný úrad v Dúbravke odvolanie postúpil na Okresný úrad, odbor výstavby a bytovej politiky.
• 2016  –  január – povolenie na zmenu stavby pred dokončením vydané stavebným úradom
 –  jún - Okresný úrad zmenu stavby pred dokončením potvrdil 
október - uznesenie mestského zastupiteľstva o tom, že mesto nebude stavať skôr, kým sa nevyrieši problém s parkovaním a parkom.
• 2017  – január – byty pre ľudí z reštituovaných domov nebude musieť mesto stavať, bude ich môcť aj kúpiť.  Koncom januára to oznámilo Ministerstvo dopravy a výstavby SR spolu s magistrátom hlavného mesta. 
 – Uznesenie mestského zastupiteľstva zveriť pozemky Dúbravke. Uznesenie primátor nepodpísal
 – február – začiatkom februára stretol primátor so zástupcami obyvateľov lokality Pri kríži. Na stretnutie však zavolal len dvoch obyvateľov,  predstaviteľov dvoch názorovo rozdielnych skupín.
Vek a trvalý pobyt. Čo rozhoduje pri prijímaní do materských škôl?
Žiadosti budú materské školy prijímať 26. a 27. apríla od 15.00 do 17.00.
Vyzdvihnúť žiadosť osobne alebo si ju stiahnuť z webu mestskej časti alebo materskej školy, dať si ju potvrdiť u ošetrujúceho lekára dieťaťa, prísť na zápis a potom čakať na rozhodnutie. Také sú postupy pri zapisovaní dieťaťa do materskej školy. Termín prijímania žiadostí sa blíži, už 26. a 27. apríla.
Dúbravka je zriaďovateľom desiatich materských škôl so 40 triedami, aktuálne pripravuje aj zriadenie štvortriednej materskej školy na Fedákovej ulici. Pôjde o štvortriednu materskú školu s kapacitou 92 miest. Výrazne má pomôcť pri riešení nedostatku kapacít v materských školách.
Aktuálne majú materské školy 932 miest, s novou materskou školou to bude 1024.

Pobyt i súrodenec
Už vlani začala Mestská časť Bratislava-Dúbravka s kritériami pre prijímanie detí do materských škôl. Prioritou bolo zobrať všetky trojročné deti s trvalým pobytom v Dúbravke. Dobrou správou je, že sa nakoniec podarilo prijať všetky dúbravské deti, ktoré do konca roka 2016 dovŕšili tri roky veku. Čísla neprijatých sú tak oveľa lepšie, nespokojných rodičov menej.
O prijatí dieťaťa rozhoduje riaditeľka materskej školy, kritéria sú pre prijímanie odporúčacie. Vedenie Dúbravky chce prioritne dať priestor dúbravským deťom. Zaváži tiež vek dieťaťa i súrodenec v materskej škole.
Prednostne musia materské školy podľa zákona prijímať päťročné deti a deti s odloženým začiatkom plnenia povinnej školskej dochádzky a deti s dodatočne odloženou povinnou školskou dochádzkou.
Na Fedákovu na úrade
Žiadosti o prijatie dieťaťa na predprimárne vzdelávanie budú materské školy prijímať 26. a 27. apríla od 15.00 do 17.00. 
Okrem žiadosti je potrebné predložiť aj občiansky preukaz, potvrdenie od ošetrujúceho lekára dieťaťa je súčasťou žiadosti. Ak ide o detí so špeciálnymi výchovnovzdelávacími potrebami, rodič predloží vyjadrenie príslušného zariadenia výchovného poradenstva a prevencie.
Potvrdenie o zdravotnom stave dieťaťa by malo byť aktuálne, čiže nie niekoľko mesiacov staré. Nie je to potvrdenie o akútnom zdravotnom stave dieťaťa, ale je potvrdením toho, že dieťa netrpí žiadnou chorobou, ktorej prejavy alebo dôsledky by mohli negatívne vplývať na jeho pobyt v materskej škole, prípadne ohrozovať výchovu a vzdelávanie ostatných detí.
Riaditeľky materských škôl odporúčajú vziať pri odovzdávaní žiadostí so sebou aj dieťa, aby sa zoznámilo s prostredím a zároveň, aby s ním mohla komunikovať riaditeľka alebo učiteľky.
Zákonný zástupca odovzdáva žiadosť riaditeľke v materskej škole. Rozdiel je len pri podávaní žiadostí o miesto vo vznikajúcej materskej škole na Fedákovej.
Žiadosti do tejto materskej školy bude zbierať Školský úrad v budove miestneho úradu na ulici Pri kríži do konca apríla v čase úradných hodín. 

Do materskej školy patrí dieťa, ktoré je zmyslovo, telesne a duševne zdravé, nevyžaduje špecifickú zdravotnú a výchovno-vzdelávaciu starostlivosť a malo by mať samoobslužné návyky. Dieťa teda musí byť bez plienky a cumlíka. Musí vedieť ísť na toaletu, obliecť sa, umyť si ruky a jesť s lyžicou.

Počet žiadostí nerozhoduje
Presný počet prijatých detí bude mestská časť vedieť na konci mája, na základe zapísaných detí do prvých ročníkov základných škôl a detí s odloženou školskou dochádzkou. Po zápisoch sa vždy stretnú riaditeľky všetkých dúbravských materských škôl a vytriedia žiadosti podľa mien detí. Ak je viac žiadostí pre jedno dieťa, necháva sa len jedna žiadosť. Ak sa dieťa neprijme do najbližšej materskej školy k jeho trvalému bydlisku, riaditeľky sa snažia umiestniť dieťa čo najbližšie k bydlisku dieťaťa.
Ľubica Szilasiová zo Školského úradu tak vysvetľuje, že počet podaných žiadostí nie je pri prijímaní podstatný, rodič musí navyše ku každej žiadosti zaplatiť poplatok za lekárske potvrdenie. 
Počet detí, ktoré môžu jednotlivé materské školy prijať, závisí od počtu predškolákov, ktorí v septembri nastúpia do školy.  „Stáva sa, že sa musí dieťa z prvého ročníka základnej školy vrátiť do materskej školy, lebo sa v škole ešte nedokáže adaptovať. Je to možné do konca decembra daného školského roka.“ dodáva Szilasiová.
Rodičia, ktorých dieťa sa do materskej školy nedostane, by mali počkať do 15. septembra, či nastúpia všetky prijaté deti.  Môžu sa tiež priebežne zaujímať o voľné kapacity priamo v materských školách.
Lucia Marcinátová
Neprehliadnite:
• Dúbravka zriaďuje desať materských škôl;
• do materských škôl sa prijímajú deti od troch do šiestich rokov, výnimočne, ak je voľná kapacita, možno prijať dieťa od dvoch rokov veku;
• odovzdávanie žiadostí s potvrdením od ošetrujúceho lekára dieťaťa bude v materských školách prebiehať 26. a 27. apríla, nezabudnúť si vziať občiansky preukaz;
• o prijatí rozhodne riaditeľka materskej školy spravidla do 15. júna;
• rodičia neprijatých detí by mali počkať do 15. septembra, či do materských škôl nastúpia všetky prijaté deti.

Počty predškolákov v jednotlivých materských školách 
počet predškolákov je 297	
• MŠ Bazovského: 17		
• MŠ Cabanova: 31		
• MŠ Damborského: 36		
• MŠ Galbavého: 36		
• MŠ Nejedlého: 38		
• MŠ Ožvoldíkova: 26		
• MŠ Pri kríži: 32		
• MŠ Sekurisova: 25		
• MŠ Švantnerova: 29		
• MŠ Ušiakova: 27	
Otázky a odpovede o materských školách
Zápisy, kapacity, nová materská škola. Kedy prihlásiť dieťa do materskej školy? Ako to urobiť? Čo má dieťa vedieť? A má vôbec šancu, aby sa tam dostalo?
Tieto aj mnohé iné otázky zodpovie Mestská časť Bratislava-Dúbravka na debate 3. apríla, ktorú organizuje v spolupráci s Rodinným centrom Macko.
Debata je naplánovaná od 10.00 – 11.30 v oranžovej sále Domu kultúry Dúbravka.
K dispozícii pre deti bude pohybová sála, o zábavu malých  drobcov sa postarajú dobrovoľníčky z rodinného centra.
Vstup je voľný.	
Nejedlého zbiera recepty, pozýva na akčný deň
Základná škola Nejedlého chystá rozširovanie svojej bylinkovej záhradky
Jedným z mnohých projektov na Základnej školy Nejedlého je projekt Jedlá zmena, ktorý prebieha v rámci programu Zelenej školy. Podporuje učiteľov v začleňovaní tém zodpovedného stravovania do ich vyučovacích hodín, a aj prepája zainteresované strany z rôznych oblastí potravinového systému, ktoré chcú zaviesť zodpovedné zmeny.
Bylinkové projekty
Prioritnou témou terajšieho certifikačného obdobia Zelenej školy je „Zeleň a ochrana prírody“, preto sme sa rozhodli túto tému zahrnúť aj v rámci Jedlej zmeny a zamerať sa na bylinky. Ich pestovanie, poznávanie, využívanie v domácnosti a najmä pitie čaju.
Celej práci predchádzala účasť nášho akčného tímu na rôznych stretnutiach.  Spolu so žiakmi sme prebrali informačnú kampaň projektu a tiež blížiace sa aktivity. Žiakov téma veľmi zaujala a vytvorili nádherné projekty o bylinkách, o ich využití a vplyve na naše zdravie.
Žiaci z Nejedlého majú navyše prax aj v rovesníckom vzdelávaní, a aj v rámci tohto projektu ich v tom chceme podporiť.  
Zostavili sme tiež krátky dotazník, na základe ktorého sme zistili, koľko žiakov využíva bylinky, akým spôsobom a podobne. Veríme, že na záver projektu sa počet pozitívnych odpovedí ešte viac zvýši.
Aby sme získali informácie a rady od tých, ktorí sa pestovaniu byliniek venujú, rozhodli sme sa absolvovať aj krátku návštevu bylinkovej záhradky, kde by nám profesionáli mali vysvetliť, ako sa o bylinky starať, ktoré je vhodné pestovať a prečo. Deti sa už na bylinkovú návštevu veľmi tešia.

Úprava a rozširovanie záhradky
Medzi najdôležitejšie plány školy v rámci celého projektu je takzvaný Akčný deň, ktorý má byť vyvrcholením celoročnej práce. Na Základnej škole Nejedlého vypukne v stredu 26. apríla. Celý deň sa bude niesť v duchu využitia byliniek a úpravy školskej bylinkovej záhradky.
A keďže za jeden deň nie je možné dokončiť všetko, základná škola bude pokračovať aj po akčnom dni. Súčasťou akčného dňa má byť aj bufet s rôznymi nátierkami, kde sa budú môcť nielen žiaci a rodičia, ale aj širšia verejnosť zapojiť do malého testu ochutnávania nátierok a čajov.
Kto teda pozná nejaký recept na limonádu, pomazánku alebo niečo iné s využitím čerstvých byliniek, nech sa podelí s ostatnými a pošle recept na kapitulcinova.nejedleho@gmail.com.
Cieľom je, aby akčný deň, bylinkové snaženie a celý projekt zanechali viditeľnú, zážitkovú a možno aj trošku chutnú stopu. 
Mária Kapitulčinová
Zápisy prváčikov budú 19. a 20. Apríla
Mestská časť Bratislava-Dúbravka je zriaďovateľom štyroch základných škôl. Všetky deti, ktoré do konca augusta tohto roku dovŕšia šesť rokov a aj tie, ktoré mali odloženú školskú dochádzku, čakajú aprílové zápisy do základných škôl na školský rok 2017/2018. Dúbravka ich plánuje na stredu 19. apríla a štvrtok 20. apríla v čase od 15:00 do 18:30.
Zapísať len do jednej školy
Dúbravka má štyri základné školy, ktoré zriaďuje mestská časť a štyri, ktoré patria iným zriaďovateľom –špeciálna, dve súkromné a britská. 
Miestne zastupiteľstvo určilo v roku 2004 školské obvody jednotlivých škôl, upravovalo ich v roku 2015. Podľa ulíc a trvalého bydliska tak patria obyvatelia k jednotlivým školským obvodom – školám. 
Rodič môže zapísať dieťa na ktorúkoľvek základnú školu. Školy však musia prioritne prijímať žiakov podľa školských obvodov. 
Zapísať môže rodič dieťa len do jednej školy, rodičia si teda budú musieť vybrať. 
Povinnosti a pokusy
O prijatí dieťaťa rozhoduje riaditeľ a musí tak urobiť najneskôr do 15. júna. Zapísať sa musí aj dieťa, ktoré bude navštevovať školu v zahraničí, a to v škole podľa trvalého bydliska.
Zápis je totiž povinný, porušenie zákonnej prihlasovacej povinnosti sa trestá ako priestupok a zákonný zástupca môže dostať pokutu.  Na zápis treba prihlásiť aj deti zdravotne postihnuté a zároveň priniesť úradný doklad o druhu postihnutia, aby sa včas prijalo ich vhodné zaškolenie.
Potrebné je tiež priniesť rodný list dieťaťa, občiansky preukaz jeho zákonného zástupcu a podľa potreby i doklad o zdravotnom znevýhodnení dieťaťa. Rodič bude musieť na zápise uvádzať údaje o sebe a dieťati.
Zápisy do všetkých materských škôl budú o týždeň neskôr. Žiadosti o prijatie dieťaťa na predprimárne vzdelávanie bude prijímať materská škola 26. a 27. apríla od 15.00 do 17.00.
Lucia Marcinátová
Spisovatelia aj rysavá jalovica v kulturáku
Marec v Dúbravke bol o knihách. Okrem knižného kvízu a exkurzií materských a základných škôl v miestnej knižnici prebehla aj debata s dúbravskými spisovateľmi.
Marcový podvečer v kultúrnom dome pripravili  Miestna knižnica, Miestny odbor Matice slovenskej v Dúbravke a Oddelenie školstva, vzdelávania a športu miestneho úradu. 
Pozvanie prijali Janka Juráňová a Ivan Szabó.

Ilona aj utrpenie kocúra
Beseda bola veľmi živá a priniesla všetkým veľa zaujímavých postrehov z ich života. Herec a moderátor Jozef Šimonovič viedol rozhovor so spisovateľkou Juráňovou. Z bohatej tvorby spisovateľky pre dospelých sa zameral na dielo, v ktorom propaguje život manželky P. O. Hviezdoslava – Ilony.
Dielo vyšlo pod názvom Žila som s Hviezdoslavom. Počas debaty nevynechali ani detektívnu novelu Utrpenie starého kocúra o znásilnení imobilného dievčaťa.
Spisovateľka Jana Juráňová je známa tým, že založila feministický kultúrny vzdelávací a publikačný projekt Aspekt. Autorka je nielen prozaičkou, ale i literárnou kritičkou, dramaturgičkou a nositeľkou  Ceny Anasoft Litera.

Tvár nočnej Bratislavy
Ivan Szabo, prozaik, spisovateľ literatúry faktu, redaktor vo viacerých redakciách, trojnásobný laureát Ceny Egona Ervína Kischa, laureát Ceny Vojtecha Zamarovského. Dúbravčania ho poznajú z jeho výtvarnej vernisáže v dome kultúry. Jeho dielo je bohaté.
Prešporsko-bratislavské historky, hovoria o zaujímavých návštevách významných ľudí v Bratislave ako Voskovec a Werich, Andersen a ďalších, ale i o tom, že v Dunaji sa kedysi ryžovalo zlato.
Zaujala i kniha Smiech a slzy Tatra Revue. Semeno kabaretu sa okrem Martina, Liptovského Mikuláša a ďalších miest ujalo i v Bratislave a stalo sa známym a kvalitným žánrom. Holdovalo sa tu nielen humoru, ale i tancu, spevu, baletu, hudbe, satirickým pásmam, prezentovalo sa tu množstvo známych osobností ako Krištof Veselý, Zuzka Lonská.
V roku 2016 vyšla kniha Prešporsko-bratislavské strašidlá. Tvár tajuplnej nočnej Bratislavy. Historky, ktoré sa prenášali z pokolenia na pokolenie, stredoveké justičné omyly, nočné prízraky, strašidlá, rytieri bez hlavy a duchovia. Keď nazrieme do tohto života starej Bratislavy, dozvieme sa i to, ako zvonolejár Matej zalial richtára do radničného zvona, lebo mu chodil za manželkou.
Prostredníctvom archívu Dúbravskej televízie sa diváci dozvedeli aj o Dúbravčanovi, učiteľovi, 
slovenskom cestovateľovi, spisovateľovi, polárnikovi, horolezcovi - Františkovi Kelem, ktorý uskutočnil veľa ciest po celom svete. Napísal približne 30 kníh. V roku 1984 prekonal najvyššiu horu sveta Mount Everest.
Mnohé otázky kladené na dúbravských autorov potvrdili, že záujem o dobré knihy našich autorov nevymiera, lebo dobrá kniha pobaví, poučí, rozšíri slovnú zásobu a vedomosti.

Deti odskúšali literárny kvíz
Keďže sa vraví, že marec je mesiac knihy, v duchu toho zorganizovala miestna knižnica v Dúbravke a miestny odbor Matice slovenskej a dom kultúry 15. marca knižné podujatie.  
Po besede s dúbravskými spisovateľkami Máriou Lazárovou a Katkou Petkaničovou si žiaci dúbravských základných škôl preverili svoje vedomosti na literárnom kvíze s názvom  Kvízovanie o literárnom hrdinovi minulosti a súčasnosti. 
Mária Lazárová prezradila napríklad aj to, že myšlienka vydať rozprávkovú knižku prišla pri narodení jej prvého vnúčaťa. 
Počas kvízovania sa na pódiu predstavili aj deti prezlečené za literárnych hrdinov, prišli tak postavy z Anny zo Zeleného domu i z Rysavej jalovice.
Kvíz bol napínavý, deti sa hlásili, prekrikovali sa a prejavili súťažného ducha. Výsledky boli veľmi tesné, o jednotlivých miestach rozhodovali nie body, ale polovice bodov. 
Prvenstvo si nakoniec vybojovala Základná škola Pri kríži, ktorej žiaci dokázali odpovedať najčastejšie správne.         
Kveta Slyšková, zm, lum
Pri zapamätaní pomáha hovorenie nahlas i nezvyčajný pohyb
Ľudia sa zvyknú sťažovať na svoju pamäť, často je to však skôr problém pozornosti. Je dôležité vedome sa sústrediť na to, čomu sa venujeme. Aby sme si získané informácie dobre zapamätali, musí ísť o vedomý úmysel. Aj to sa učí na dúbravských tréningoch pamäti, ktoré prebiehajú na Žatevnej.
Dávať pozor, znamená zmobilizovať všetky svoje zmysly na zachytenie podnetov okolia. Ide teda o vedomé vnímanie. Musíme sa preto sústrediť, inak to nemá význam. 
Schopnosť koncentrácie sa dá cvičiť. Informácie, ktoré vnímame, sa dostávajú do nášho mozgu, ale nie všetky si zapamätáme. Vnímanie sa stáva účinným, len ak sme pevne rozhodnutí si danú informáciu zapamätať (podľa Ako si zlepšiť pamäť, 2004). 
Informácia musí obsahovať náš osobný záujem,  musí byť však odovzdaná ďalej. Občasná zábudlivosť nie je problémom pamäti, ale skôr nedostatočnej koncentrácie. Nedostatok pozornosti nás však má chrániť pred nadbytkom podnetov, ktoré mozog vníma, je to teda užitočný proces. Na tréningoch pamäti cvičíme najmä vizuálnu pozornosť, ale existuje aj sluchová, čuchová, chuťová a hmatová.
Pravidlá aktívnej pozornosti
1. Buďte otvorení novým podnetom. Všímajte si aktívne veci okolo seba, a kvalitne vyberajte čomu svoju pozornosť budete venovať. Len tak sa vyhnete neustálej “agresii” podnetov.
2. Kvalitný odpočinok. Šetrite si svoje fyzické a psychické zdravie, žite aktívny život. Hýbte sa a navštevujte dúbravské tréningy pamäti.
3. Dobré sebapoznanie. Aj keď je to v dnešnej uponáhľanej dobe náročné, venujte pár minút denne len sebe a svojim (krátkodobým aj dlhodobým) plánom. Nezanedbávajte svoje koníčky, udržujte živý spoločenský život.
Naše tipy: Keď si potrebujem niečo dôležité zapamätať, musím dať mozgu jasný podnet. Napríklad si to poviem nahlas: Vypínam žehličku. Dávam si liek. Zamykám auto. 
Nášmu mozgu pomáha, keď ho zaktivizujem ďalšou informáciou. Nielen to, že si v duchu poviem, že som si zapamätala, ale som si to aj nahlas povedala. Môžem urobiť aj nejaký pohyb, ale nezvyčajný – pokloním sa, poškrabem sa po ruke, jednoducho niečo, na čo si viem neskôr spomenúť, že som to vykonala.
Pri predstavovaní ľudí, si nahlas zopakujte meno človeka, ktorý sa vám predstavil. 
Navštívte náš dúbravský tréning pamäti, v príjemnej priateľskej a nesúťaživej atmosfére sa stretávame každú stredu o 14.00 v malej zasadačke Miestneho úradu na Žatevnej. 
Informácie: alexandra.palkovic@gmail.com
Alexandra Palkovič
Seniori počúvali aj debatovali
Téma vážna, potrebná, dôležitá a aj zachraňujúca. Zdravotníctvo. Seniori  z Denného centra 3 na Bazovského si vypočuli prednášku na tému zdravotníctva a Červeného kríža od Janky Drobovej, ktorá  bola spojená s diskusiou. Táto akcia bola veľmi poučná, zaujímavo prednesená a mala neuveriteľne široký záber problematík. Účasť seniorov bola pomerne vysoká. Touto cestou sa chcem poďakovať Janke Drobovej poďakovať  a verím, že dobrá spolupráca ostane aj do budúcnosti.                                                    Rozália Svíteková, Denné centrum 3
PC Kurzy pre seniorov
 3.  kurz, pokročilejší /nadstavba – práca s digitálnou fotografiou:
06., 07., 08. jún   14.00 - 17.00. Zuzana Marková, Rada seniorov, 02/69202550 -  pondelok – utorok – streda  10.00 - 12.00  
radaseniorov@gmail.com
Tancovala Klnka, spievala Gizka
Už tradičné a tradične naplnené podujatie pre jubilantov sa konalo 20. marca v Dome kultúry Dúbravka. Na programe bola roztancovaná Klnka a po nej Gizka Oňová.  Speváčka a herečka  prostredníctvom slovenských evergreenov spolu s prítomnými spomínala na mladosť a nežne ohovárala svojho muža (ktorý v kabínke zvukára pomáhal ozvučovať program) a vytvorila skvelú retro náladu. 
Okrem vedenia mestskej časti, starostu Martina Zaťoviča a jeho zástupcu Ľuboša Krajčíra prišla aj mestská poslankyňa Zdenka Zaťovičová a dúbravskí poslanci Vladimír Straka, Miroslav Sedlák a Juraj Štekláč. Po programe nasledovalo pohostenie a najmä priestor pre stretnutia, diskusiu a priateľské rozhovory.
Text a foto: Ľ.N.
Na pol litra so starostom
Dúbravka aj v tomto roku pokračuje v hromadných odberoch. Krv sa bude odoberať 3. apríla približne od 7:30 do 11:30.
  Už tretí rok začína Mestská časť Bratislava-Dúbravka s hromadnými odbermi krvi pod názvom Na pol litra so starostom. Vedenie mestskej časti ho organizuje v spolupráci s Národnou transfúznou službou SR.
Prvý hromadný odber v tomto roku bude 3. apríla v Kultúrnom centre Fontána na Ožvoldíkovej za OC Saratov.
Pozývame všetkých vo veku 18 do 60 rokov. Pravidelní darcovia môžu darovať do veku 65 rokov. Interval darovania pre mužov je každé tri mesiace a pre ženy každé štyri.
Stojíme pred istou formou exekúcie, či novodobého otroctva
Peniaze sú krvou ekonomiky, hovorí Roman Halačka, riaditeľ istého bankového centra pre firemných zákazníkov. V rozhovore načrtáva aj tému verejných peňazí, ktoré podľa neho nemôžu byť záležitosťou jedného štvorročného funkčného obdobia.
Roman Halačka sa narodil v Bratislave 31. januára 1975, maturitné vzdelanie ukončil na Strednej priemyselnej škole elektrotechnickej Karola Adlera. Národohospodársku fakultu Ekonomickej univerzity so  študijným odborom Národohospodárska teória a politika, so špecializáciou Finančná sústava a peňažníctvo ukončil v roku 1998.  Prvým zamestnávateľom bola súkromná reklamná agentúra, ktorú založil so spolužiačkou. Pracoval v nej tri roky. Následne sa zamestnal v bankovníctve ako vzťahový manažér, po piatich rokoch a prechode do inej banky prešiel postupne viacerými riadiacimi pozíciami. Napriek transformáciám zamestnávateľa tam pracuje doteraz. Je ženatý, má dve deti. Počas profesionálnej kariéry prešiel viacerými školeniami a odbornými tréningami, predajnými zručnosťami a koučingom.
  
Prečo tá zmena – prechod zo štúdia elektrotechniky na ekonómiu?
V čase môjho štúdia na strednej odbornej škole ešte nebola výučba informatiky ani technické zabez-
pečenie na takej úrovni, ako som pôvodne očakával. Tak som začal zvažovať pod vplyvom vtedajších prudkých spoločenských zmien, čo iné by ma oslovilo. Začal som sa zapodievať myšlienkou venovať sa svetu peňazí, obchodovaniu, peňažníctvu. Tejto činnosti sa venujem doposiaľ...

V tejto odpovedi sa skrýva aj náznak, že hľadáte vo svojom profesionálnom živote aj iné cesty?
Práca ma baví, ale hľadám aj iné životné odpovede, ktoré by ma uspokojovali.

Čo je na peniazoch zaujímavé?
„Peniaze môžu slúžiť alebo rozkazovať,“ hovoril rímsky klasik Horatius. Peniaze vo svojich počiatkoch neboli tovar – ale prostriedok výmeny za tovar alebo službu, čo výrazne zrýchlilo obchod ako taký. Neskôr po založení bánk sa s nimi začalo obchodovať a stanovila sa aj cena peňazí – úrok. Banky napriek tomu, že nevytvárajú reálne hodnoty a statky, pomáhajú ich najmä formou poskytovaných úverov realizovať. Dôležitým atribútom peňazí je ich obeh. Nie nadarmo sa hovorí, že sú krvou ekonomiky. Pozornému čitateľovi  iste neujde aj ten druhý zmysel... 

Peniaze sa poskytujú na úver a výška úveru je stanovovaná  úrokovou mierou – úrokom. Čo je teda bankový úrok a ako sa stanovuje? „Nevysáva“ ekonomiku obyvateľstva a štátu?
Zjednodušene povedané  – úrok je odmena za riziká, ktoré nesie majiteľ bankovej licencie za poskytnutie peňazí. Samozrejme, veľa sa hovorí aj o ich negatívnom vplyve na ekonomiku. Vieme, že existujú aj zákazy poskytovania úverov za úrok, napríklad v moslimskom svete. Dôležitý je vždy zámer, ktorý za tým stojí. Ak poskytujeme peniaze na rozvoj ekonomiky za primeraný úrok aj pre klienta – dlžníka, je to v poriadku. Ak sa to používa za skrytým účelom, napríklad neskoršieho prevzatia financovaného aktíva, alebo za neprimerané vysoké úroky – úžeru  – to je podstatný rozdiel. Negatívne vnímam najmä celkové vysoké dlhové zaťaženie verejného a súkromného sektora predovšetkým v západnom svete. Potom naozaj podstatná časť prostriedkov ľudí ide na obsluhu dlhu a chýbajú tým pádom na potrebný rozvoj. Všetko by malo mať svoje hranice.

Možno celkový dlh vo svete vôbec splatiť?
V súčasnosti je preto celosvetová ekonomika postavená na mýte, že treba zvyšovať  rast hrubého domáceho produktu. Zmyslom mnohých ľudí sa stalo požičiavanie si peňazí a sústavné kupovanie aj nepotrebných vecí. Žijeme teda vo svete ekonomiky rastu, bohužiaľ, postavenú na financovaní dlhom. Čo je však dôležitejšie, – ešte väčší rast HDP, alebo uspokojovanie podstatných potrieb spoločnosti?  Donekonečna nemôžete rásť, samozrejme si to ale môžete myslieť. Pred nedávnom sa v médiách pretriasala otázka takzvaných „kazítok“, ktoré obsahujú rôzne výrobky dennej spotreby  – autá, mobily, práčky, chladničky, televízory, žiarovky a podobne, ktoré sú nastavené na zastarávanie. Po istom čase, teda zväčša po uplynutí záručnej doby, sa pokazia, oprava je finančne náročná, a tak sa kupuje nový výrobok. Aj to je diabol rastu, dôsledok tejto zvrátenej politiky. Preto tu mávame finančné krízy, ktoré čiastočne očisťujú ekonomiku, ale ak sa z nich nepoučíme, neprinesú dlhodobé riešenia. 
Nie sú to však straty obrovského rozsahu?
Nech si každý z nás položí otázku, čo je príčinou tohto stavu? Sme to my! Naše postoje, názory, konania, často apatia... Spoločnosť mrhá ľudskou prácou, surovinami, energiami, drancujú sa zdroje a ničíme životné prostredie. Aj naša Zem je vyčerpateľná, preto je dôležité nanajvýš rozumne užívať ľudstvu dané prírodné zdroje. Keď nežijeme v súlade s prírodou, teda nie sme s ňou v rovnováhe, skôr či neskôr nás planéta do rovnováhy dostane. Otázkou je, za akú cenu.  A čo sa týka dlhu, ten už dnes je pre mnohé domácnosti a aj celé spoločenstvá – ale aj pre štátne útvary  – nevyplatiteľný a stojíme pred istou  formou exekúcie, či novodobého otroctva.

Čo odporúčate?
Začať by mal každý od seba. Zmeniť myslenie, vnútorné nastavenie. Zbytočne sa nezadlžovať. Vždy zvažovať, čo si môžete kúpiť a za akú cenu. A keď si už požičiate, tak si zrátať, za aký čas viete požičané vrátiť. Lebo „najlacnejšie je vtedy, keď máte peniaze“. Treba si uvedomiť, že obsluha dlhu môže „skákať“ zo záporných, či nulových úrokov na úroky, ktoré rodiny dostanú do ťažkostí. Zbehlejší si vedia „prečítať“, čo sa vo svete deje a podľa toho konajú. Rútiť sa do tunela a nemať brzdy, to je problém. Nielen bankoví analytici vedia, že nejdeme akurát do najlepších časov...

Máte rady, ako sa zabezpečiť?
Treba sa riadiť zdravým sedliackym rozumom. Pokiaľ ide o rodinu, treba mať vždy pripravenú alternatívu a svoj majetok pokiaľ možno vhodne rozložiť. Nenaložiť svoj celý majetok iba na jednu lodičku, či ťavičku. Aj šetrnosť vie zabezpečiť slušný príjem  – znížením výdajov. Vo svete už  osem rokov funguje takzvané kvantitatívne uvoľňovanie (QE) – tlačenie nekrytých peňazí, ktoré však žiadnu pozitívnu zmenu nepriniesli. Akurát udržali chorý finančný systém pri živote. Ťažko liečiť chorobu tým istým, čo ju vyvolalo. Preto by mala nastať zmena systému, ktorý to umožnil. Ale to už sme pri téme zmeny myslenia a správania ľudí, a to, samozrejme, súvisí aj s morálnymi hodnotami.

Peniaze sú vraj bohom dnešných časov a centrálna emisná banka (FED) je ich prorokom. Čo si o tom myslíte? 
O Americkej emisnej banke, ktorá emituje doláre, boli popísané stovky ton papiera. Faktom zostáva, že bola založená súkromným kapitálom a takým je doposiaľ. Veľmi to zjednoduším,  keď poviem, že dennodenné obrovské objemy obchodov, najmä uhľovodíkov (plyn, ropa), sa vo svetovom obchode stále dojednávajú v dolároch, a tým je dolár aj svetovou rezervnou menou. Či bude tento trend pokračovať, je do budúcna otázne. Tým by sa ale zmenilo mnohé vo svete, USA by prišli o významný nástroj uplatňovania moci. Osobne si myslím, že by popri svetových menách (ako USD alebo EUR) mali paralelne existovať národné, prípadne lokálne meny. V minulosti ma veľmi zaujal projekt vlastnej meny (nezaťaženej dlhom) v rakúskej obci Wurgl a jej priam zázračný efekt na výkonnosť obce. Vychádzala  z teórie o prirodzenom ekonomickom poriadku od nemeckého ekonóma Silvia Gesella, ktorého názory vnímam ako prevratné.    

Čo s verejnými prostriedkami na rôznych úrovniach štátu?
Verejné peniaze neexistujú. Férovo o nich hovoriť je možné ako o peniazoch daňových poplatníkov a takto ich aj hodnotiť a kontrolovať ich výdaje na všetkých poschodiach verejnej správy. Osobne som za prechod k občianskej spoločnosti s čo najväčším rozsahom priamej demokracie. To, ako sa nakladá s verejnými, čiže našimi prostriedkami, bez akéhokoľvek postihu či sebareflexie, vedie len k trvalému zadlžovaniu nás a našich ďalších generácií. Asi nikto by takto nehospodáril s vlastnými peniazmi. Stojí za úvahu  spýtať sa mladých ľudí, či vedia, že už teraz si prejedáme budúcnosť. Som za prechod k dlhodobému strategickému plánovaniu. To nemôže byť záležitosťou jedného štvorročného funkčného obdobia.  
 
Venujete sa osobnostnému rozvoju  – koučingu, priblížte nám jeho ideu... 
Koučing, ako taký, ma prirodzene zaujal. Ide o nenásilnú metódu ako stimulovať ľudí k ich sebapoznaniu, k nájdeniu vlastných riešení pri dosahovaní svojho potenciálu. Zistil som však, že sa používa predovšetkým komerčne, najmä pre zamestnancov alebo športovcov, pre zvyšovanie ich doterajších výkonov, či dosahovanie lepších výsledkov v práci. Zameriavam sa viac na hľadanie vnútornej cesty človeka. Nachádzať vlastnú integritu a úplne sa osobnostne transformovať. Ľudia by mali pochopiť, kto sme a prečo sa nám dejú veci, ktoré zažívame. Ale to môže znamenať, že zistíme, že tá naša aktuálna práca nás už nenapĺňa a existujú aj iné možnosti a cesty. A keď sa vnútorne zjednotíme, zrejme nastanú významné pozitívne zmeny vo vonkajšom svete. 

Aký kameň mudrcov by ľudia mali mať?
Aby si dokázali užívať svoje ľudské šťastie aj bez peňazí – alebo k tomu aspoň smerovať. Moje najväčšie zistenie je, že sme sa zabudli radovať so života, z  maličkostí, len tak, že sme. Ruku na srdce, koľko minút sa  skutočne denne tešíme? A pritom to závisí iba od nás. Tak ako sa raketovým tempom hýbe prostredníctvom nových a nových technológií celý svet, možno mi dáte za pravdu, že ozajstnými boháčmi v súčasnosti, ale aj blízkej budúcnosti budú boháči ducha, cnostní a pokorní ľudia. Veď aj v samotnom slove bohatý to nájdete. A takéto bohatstvo unesiete ľahko v hlave a srdci, lebo spočíva v zdraví, láske a vzťahoch...

Aká je najlepšia investícia?
„Investícia“ do seba samého, do rekonštrukcie svojho vnútra – svojej psychiky. Nebyť  egoistom a neočakávať šťastie, lásku a pomoc od iných! Zobrať svoj život do vlastných rúk. Naučiť sa bezpodmienečnej láske – teda prijať seba takého, aký som  – bez výhrad. Vtedy sa stane zázrak, prestane vám na vás čokoľvek vadiť, začnete sa rešpektovať a veriť sám sebe. To je skutočná sloboda – byť sám sebou, robiť, čo vás napĺňa a robí šťastným! Okamžite sa to prejaví aj vo vzťahu k vašej rodine, vo vašej rodine, medzi priateľmi, kolegami či susedmi. Odbúrate napätia, ktoré pôsobia zničujúco. Takú skutočnú moc má každý z nás. Sme spoločenstvo navzájom prepojených ľudí žijúcich v interakcii. Všímajme si taktiež, aké technológie sú dnes na trhu, ako sa mení spoločnosť. Ako sa nahrádza ľudská práca nielen v zamestnaní, ale aj v domácnostiach, doprave a obchodoch automatmi, počítačmi, robotmi. Kto myslí na to, čo bude s ľuďmi bez práce a s našou planétou? Až príliš dlho žijeme v „Matrixe“ – umelom systéme kontroly a ovládania a ani o tom nevieme. A pritom cesta von existuje...  Kde je láska, nie je strach, kde nie je strach, nie je možná manipulácia a kde nie je manipulácia, tam je nový slobodný svet pre nás všetkých... 
Rudolf Mader-Kutsky
Odvoz starých spotrebičov počas celého roka
Zavadzia vám v pivnici stará práčka, chladnička či televízor? Objednajte si bezplatný a ekologický odvoz. Z každého vyzbieraného kilogramu venujeme 5 centov na podporu vybudovania výbehu vlkov v bratislavskej ZOO. Priebežné termíny a objednávkový formulár na  www.zberelektroodpadu.sk.
Zbery sa organizujú celoročne. Termíny zberov na stránke zberelektroodpadu.sk dopĺňajú priebežne.  Objednávanie na jednotlivé termíny zberu sa uzatvára 2 dni pred konaním zberu. Po uzavretí objednávok na daný termín sa zverejní nový termín zberu.
Dúbravský erb patrí medzi tzv. hovoriace erby
Ako sme už uviedli v predchádzajúcich dieloch nášho seriálu, osadu Dúbravka založili chorvátski kolonisti, ktorí prišli r. 1574 na územie devínskeho hradného panstva. Názov obce, ktorý sa nám zachoval v maďarskom a nemeckom jazyku, znel v preklade „chladná studňa“ (maď. Hidegkút, resp. Pozsony-Hidegkút, nem. Kaltenbrunn). Len Chorváti a Slováci ju volali Dúbravka, predpokladalo sa,  podľa dubového porastu na úpätí Devínskej Kobyly. Historik Jozef Kľačka však tvrdí, že Chorváti si tento miestny názov priniesli zo svojej niekdajšej domoviny v Záhrebskej župe.
Päťdesiat rokov po vzniku obce vyspela aj obecná administratíva, na ktorej vybavovanie bolo potrebné vlastné obecné pečatidlo. Poznáme ho podľa odtlačkov na obecných písomnostiach, ktoré sa zachovali v archívnom fonde Bratislavskej župy na urbárskych písomnostiach.

HISTORICKÁ PEČAŤ 
DÚBRAVKY Z ROKU 1626
Je zrejmé, že obec si zvolila hovoriaci motív, viažuci sa na starší názov obce „chladná studňa“. Takéto „hovoriace“ erby, teda znamenia, ktoré svojím námetom priamo „hovoria“ – upozorňujú na názov mesta či obce, patria v heraldickej hierarchii medzi najcennejšie. V európskej štátnej, mestskej i obecnej heraldike poznáme mnoho pozoruhodných hovoriacich erbov, vyjadrujúcich názov svojho nositeľa. Sú založené na pôvodnej heraldickej myšlienke obrazom vyjadriť meno. Je napokon známe, že meno, erb či vlajka, sú vo svojej podstate len rôznymi formami vyjadrenia toho istého obsahu. Na ilustráciu môžeme uviesť niekoľko príkladov hovoriacich erbov, tak napríklad Monako či Mníchov majú vo svojich znakoch mnícha, Lyon leva, Turín tura, Oxford vola, Florencia kvet (fiore  – kvet), z našich miest a obcí majú Levice a Levoča vo svojich erboch levov, Turany a Stará Turá tury, Dubnica, Dubodiel duby, Brezová brezu, Lipany lipy, Žarnovica žarnov, Chmeľnica chmeľ, Kostolné kostol, Sebechleby i Horné Chlebany chlieb, Mutné ryby, a tak by sme mohli pokračovať ešte mnohými ďalšími. Vo všetkých prípadoch ide o pozoruhodné erby, ktorým nechýba potrebný heraldický vtip. Sú navyše ľahko zapamätateľné a to tiež nie je zanedbateľná výhoda, pretože ľahká zapamätateľnosť je jednou z veľmi cenených vlastností skutočného erbu.
Dodajme, že erby môžu hovoriť o svojom terajšom mene alebo o staršom či teraz skomolenom. Tak napríklad Šamorín má vo svojom erbe Pannu Máriu, pretože sa kedysi volal SANCTA MARIA, čo sa skracovalo na SAMARIA, SOMORJA... Iný príklad poskytuje mesto Holíč, ktoré sa kedysi volalo ALBA ECCLESIA, Biely kostol, preto vo svojom erbe už od 16. stor. nesie motív bieleho kostolíka. Hovoriacim erbom podobného typu je aj erb Dúbravky.

SYMBOLIKA NÁŠHO ERBU
Ak hlavný motív poukazuje na starší názov obce, nie je vylúčené, že dva stromčeky rastúce vedľa studne, mali znázorňovať mladé duby a symbolicky tak tlmočiť slovenský (slovanský) názov obce Dúbravka.Veľmi zaujímavé a v našej mestskej a obecnej pečatnej a erbovej tvorbe skutočne jedinečné je zobrazovanie ruky v historickej pečati Dúbravky. S rukou sa v erboch a pečatiach stretneme ako so žehnajúcou, držiacou kvet, zbraň, knihu... no nikdy nie s rukou jednoducho ukazujúcou. Studňa patrí k najpozoruhodnejším a doslova k „najhlbším“ symbolom. Ak studňa v symbolickom svete predstavuje nevyčerpateľný zdroj poznania, múdrosti, života, potom kompozícia dúbravského erbu akoby chcela vyjadriť „z tejto studne pite!“ V kresťanskej ikonografii je studňa známa najmä pri zobrazovaní Ježiša a Samaritánky pri studni.

NOVODOBÉ STVÁRNENIA ERBU
J. Novák vo svojom návrhu erbu Dúbravky, publikovanom v práci Erby a pečate Bratislavy, zobrazil erb Dúbravky v striebornom štíte, kde na zelenej rovnej pažiti stojí červená studňa so zlatou  konštrukciou, lanom a vedierkom. V návrhu nebola zobrazená celá kompozícia z historickej pečate a symbol tak bol významne ochudobnený. Navyše červená farba studne nebola primeraná, pretože evokovala komín. Nový návrh erbu Dúbravky rešpektuje historickú symboliku: pažiť je oblá, pribudli mladé duby a ruka ukazujúca k studni. V zmysle heraldických pravidiel má byť hlavné znamenie kovové, teda zlaté (žlté) alebo strieborné (biele) a štítové pole má byť červené, modré, čierne alebo zelené. Studňa murovaná z bielych kamenných blokov je logicky strieborná, drevená konštrukcia zlatá, vedierko zvonka červené, zvnútra strieborné, dubčeky zlaté, ukazujúca ruka strieborná, pažiť zelená. Pre štítové pole je najvhodnejšia farba modrá, chladná, evokujúca starší názov Dúbravky.
Znamenie je potrebné vložiť do heraldického štítu. I keď sa v heraldickej tvorbe v minulosti používali rôzne tvary štítov, za najprijateľnejší treba označiť tzv. neskorogotický, dolu zaoblený štít.
Ten je totiž v našej erbovej tvorbe najobvyklejší, používa sa vo všetkých heraldických katalógoch, a teda pri publikovaní dúbravského erbu v heraldických publikáciách nebude potrebné znova ho upravovať. V heraldike platí, že pri popise erbu naň hľadíme zo stanoviska jeho nositeľa, teda čo je na pohľad vpravo, popisujeme ako heraldicky vľavo, preto hovoríme, že dubčeky sú vpravo, ruka vľavo.

ERB DÚBRAVKY
V modrom štíte na zelenej oblej pažiti stojaca kamenná studňa so zlatou konštrukciou, držiacou kladku so zlatým lanom, ktorého jeden koniec spadá do studne a na druhom konci s hákom, je pripevnené červené vedierko stojace na obrube studne, vpravo od studne rastú dva zlaté dubčeky a z ľavého okraja pečatného poľa vyrastá strieborná ruka s vystretým ukazovákom smerujúcim k studni.
V zmysle heraldickej konvencie bude možné striebornú podľa potreby zamieňať aj bielou, zlatú so žltou, pričom sa však tieto farby budú vždy popisovať ako strieborná a zlatá.
Ľubo Navrátil, Ladislav Vrteľ
Národný buditeľ Gallay a maliar-reštaurátor Hanula
CYRIL GALLAY
(13. 3. 1857 Ratková okr, Rimavská Sobota - 18. 3. 1913 Senica)
Slovenský národný buditeľ, básnik. Narodil sa v rodine notára, ktorý mal silné vlastenecké cítenie a v tomto duchu vychovával i svojich troch synov.
Po skončení stredoškolských štúdií v Revúcej nastúpil v roku 1876 ako učiteľ v Čáčove, kde pôsobil až do odchodu do penzie. Bol veľmi obľúbený a uznávaný. Zúčastnil sa na príprave učebníc Školník pre školy evanjelické a zostavil aj učebnicu fyziky. Písal verše pre deti a uverejňoval ich v časopisoch pod menom strýčko Gallay. Debutoval básnickou zbierkou Slzy osudu, v ktorej parafrázoval nálady svetabôľu z domácej i cudzej poézie. Zbierku venoval J. M. Hurbanovi. Po kritických ohlasoch Vajanského a Vlčeka sa však ako básnik odmlčal. V jeho próze a veršoch pre deti sa prejavujú silné didaktické tendencie. Pokúsil sa aj o prekladanie významných diel svetovej literatúry pre deti a mládež (súbor východných bájí a povestí) Tisíc a jedna noc (Liptovský Mikuláš 1908) a Andersenove rozprávky (Trenčín 1911). Jeho posledným dielom sú Úhrabky. Vďační žiaci a tí, ktorí ho poznali počas jeho pôsobenia ako učiteľa, dali mu na náhrobok vyryť tento epitaf:
Vyučoval´s mnohých, mnohí ťa plakali,
obstali rov smutný velikí i malí.
Pamäť tvoja milá požehnaná v ľude
a mzda zas od Pána vyplatená bude.

JOZEF HANULA
(6. 4. 1863 Liptovské Sliače - 22. 8. 1944 Spišská Nová Ves)
Známy slovenský maliar, reštaurátor sakrálnej tematiky, ilustrátor kníh pre deti a mládež. V rokoch 1880 - 1888 študoval na krajinskej škole pre kreslenie v Budapešti. Odtiaľ sa pravidelne vracal do Spišskej Kapituly, kde sa usadil aj jeho otec, ktorému vďačil za základy výtvarnej techniky. V rokoch 1892-1896 študuje na Akadémii výtvarných umení v Mníchove. Z tohto obdobia pochádzajú jeho náročné uhľokresby, olejové figurálne štúdie a náčrty krajiniek (Hlava starca, Západ slnka, Dievčatko pletie, Dievčatko s rukávnikom a ďalšie), ktoré znamenali jeho umelecký vzostup.
Známa je jeho štúdia k rozsiahlemu historickému obrazu, zachytávajúcemu smrť kaločského biskupa Tomoryho v bitke pri Moháči v roku 1526. Je to najväčšie historické plátno v slovenskom maliarstve a túto kompozíciu zverejnil na milenárnej výstave v Budapešti v roku 1896 (oslavy tisícročného trvania Uhorska). I keď maľba kostolov bola pre neho zamestnaním, uskutočňoval aj tu osobný ideový program. Väčšinu postáv na kostolných obrazoch odieval do slovenských ľudových krojov (napr. v Spišskom Hrušove, Liptovskej Teplej a pod.)
Realizoval okolo 40 kostolných výmalieb. Ku kritickorealistickým dielam patria obrazy Na rodnej hrude, Orba a Príchod Cyrila a Metoda na Slovensko. 
Od roku 1908 bol knižným ilustrátorom najmä detskej a mládežníckej literatúry. V roku 1918 - 1919 bol učiteľom kreslenia na Štátnej reálke v Žiline a neskôr na meštianskej škole v Spišskej Novej Vsi. V tom čase bol spoluzakladateľom Spolku slovenských umelcov v Martine. 
Dôležitou, hoci sčasti neprebádanou zložkou jeho pôsobenia je publicistika. V týždenníku Tatry, ktorý redigoval, sa vyjadroval k problematike slovenskej kultúry esejistickými a memoárovými článkami. Vyvrcholením týchto úvah bola kniha Spomienky slovenského maliara, napísaná okolo roku 1935.
Za celoživotnú prácu bol v roku 1941 vyznamenaný Štátnou cenou.
Kveta Slyšková
Cyklistiku začínajú Slováci vnímať inak. Aj vďaka Petrovi Saganovi
V roku 1996  začali s malým obchodíkom na Lipského, teraz už desiaty rok fungujú v priestoroch Základnej školy Pri kríži. Pre cyklistov dobre známa predajňa Bicykle u Mira. Už jej názov napovedá, že hlavou i dušou celého obchodu je Miro. Usmiaty cyklista, ktorý si spravil z koníčka zamestnanie. Miro Kováč, vraví, že prežiť sa dá, treba to však robiť rozumne. Prezradil nám, že ako dlhoročný cyklista ide sám odskúšať elektrobicykel. Ak ho človek využije do kopcov a na náročné a dlhé trate, nemusí to byť vraj cyklistický podfuk.
Ako dlho už funguje predajňa Bicykle u Mira a ako dlho pôsobíte v Dúbravke?
V Dúbravke sme od roku 1996, prvý náš obchod bol na Lipského ulici, kde sme  v dome prerobili spodný priestor. Tam sme boli do roku 2006. Potom sme boli dva roky prechodne v Lamači, na Lamačskej ceste oproti železničnej stanici. Chceli sme sa však vrátiť do Dúbravky, aby sme tu boli pre Dúbravčanov, keďže som aj ja v Dúbravke dlhé roky žil a pôsobil.

Potom ste sa sťahovali do týchto priestorov na Základnej škole Pri kríži?
Áno, naskytla sa nám možnosť voľného priestoru, čo nás teší. V roku 2007 sme tu boli prvú sezónu. 

Je to už desať rokov, možno čas aj hodnotiť, bilancovať. Darí sa tomuto biznisu,  dá sa z toho prežiť?
(smiech)  Dá sa z toho prežiť, treba to však robiť rozumne a netreba mať veľké oči. Bicyklový biznis je dosť náročný a je tu veľká konkurencia. Každý rok prichádzajú nové a nové bicykle, ideme v podstate šesť mesiacov naplno a potom sme šesť mesiacov skoro bez roboty.

Máte zatvorené alebo fungujete celý rok?
Máme otvorené, lebo vždy sa niekto objaví a chceme tu byť pre ľudí. Väčšinou je to servis alebo nejaké drobnosti. Nazývam to preto tak, lebo v tých mesiacoch by sme absolútne nevyžili.

Teraz sa pre vás začína sezóna, čo by mal urobiť cyklista pred začiatkom sezóny? Čo s bicyklom, treba ho „odzimovať“?
Keď sa človek o bicykel poriadne stará, tak ani nič zvláštne netreba robiť, no je dobré urobiť si na jar technickú kontrolu podobne ako pri autách. Pri bicykloch zvlášť preto, že má len dve kolesá a je to dopravný prostriedok, ktorý môže byť aj nebezpečný, čo veľa ľudí podceňuje. Aby sa stal úraz, postačí aj trojkolka. Keď  človek robí pravidelne údržbu bicykla, tak stačí len prekontrolovať. Veľa ľudí má však bicykel len ako sezónnu športovú pomôcku, v tých prípadoch by som trval na kontrole.

Čo je pri kontrole podstatné?
Či nemá bicykel uvoľnené riadidlá, kolesá, aby nemal staré duše, aby nedostal cyklista zbytočný defekt, aby nemal zodraté plášte. Keď má napríklad povolené riadidlá, tak z toho môže byť nešťastný pád a aj horšie.

Dokáže túto kontrolu spraviť cyklista doma sám?
Zručný by mohol, no bicykle sú technicky náročné a majú rôznorodé súčiastky, potrebné je rôznorodé náradie. Keby si mal napríklad jednorazovo kúpiť náradie, tak  za náradie dá viac ako za servis, preto je lepšie prísť.

Chodí k vám viac ľudí na servis alebo tých, čo si bicykle kupujú?
Je to tak asi pol na pol. Cyklistika je populárna, ľudia si kupujú bicykle, alebo si vylepšujú svoj cyklistický park – od  detských bicyklov až po tie najnáročnejšie.

Keď vravíte o tých detských. Kedy kúpiť dieťaťu prvý  „ozajstný“ bicykel, nie odrážadlo?
Myslím, že od tých troch rokov sa už dieťa môže učiť bicyklovať. Veľmi dôležitý je tu príklad rodiny, dal by som za vzor Slovákom napríklad rodiny spoza hraníc. Slovenské často chodia do obchodných domov, za hranicami  si deti od malička zvykajú na spoločné bicyklovanie, je to pre nich motivácia, keď povie rodič dieťaťu, že idú na bicykel. Bolo by dobré, aby rodičia viedli deti k športu už od malička. 

Dá sa povedať, že je lepšie začať u detí bicyklovať s pomocnými kolieskami, alebo ako sa naučiť?
Najlepšie by bolo naučiť dieťa bez pomocných koliesok, lebo potom je bicykel ako trojkolka. Dieťa sa na pomocné kolieska spolieha. Najlepšie, keď sa dá dieťaťu hocijaký starý  bicykel, najmenší ako sa len dá, aby sa mohlo odrážať. Dieťa získa stabilitu a istotu a aj na mojich deťoch som to odskúšal, že do dvoch týždňov mu môžete kúpiť bicykel a bez problémov jazdí bez koliesok. Dieťa sa naučí, keď chce.

Vidím, že tu predávate bicykle s pomocnými kolieskami.
Je to štandard európskej únie, bicykle sú dodávané s kolieskami.
ká je taká základná cyklovýbava? Príde k vám úplný laik, začiatočník, čo by si mal kúpiť?
Okrem bicykla, v prvom rade helmu.

Nie je povinná?
V zákone je uvedené, že helma je povinná mimo mesta, čo nie je dobré, lebo práve v meste sa vám môže stať oveľa viac úrazov. Sú tu obrubníky, chodci, ťuknú sa dve deti a následky môžu byť aj v päťkilometrovej rýchlosti tragické. Práve  v meste by mali cyklisti dôslednejšie nosiť prilbu. 

Čo by ešte mal mať cyklista?
Rukavice, okuliare. Rukavice sú veľmi dôležité, lebo ruka je prvý kontakt so zemou pri páde, druhé je koleno a potom hlava. Lepšie je zodrať rukavicu ako si zodrať ruku.

Všetko si môžu cyklisti u vás kúpiť?
Áno, máme všetko, oblečenie, výbavu.

Kupujú sa  v Dúbravke viac horské alebo cestné bicykle?
Cestné bicykle začínajú byť populárne až v poslednom období, možno je to zásluhou Peťa Sagana. Bol tu boom trekingových bicyklov a teraz sa dostávajú do popredia už aj cestné, no sú stále v úzadí oproti horským a trekingovým. Možno je to aj tým, že Bratislava má fajn polohu, no cyklocesty nie sú vybudované v meste a ani okolí. Musíte jazdiť po hlavných cestách, čo je zlé. Cyklomost trošku otvoril možnosti. Slováci chodia často do Rakúska. 

Dúbravka nemá v podstate žiadnu cyklotrasu. Aké by ste dali tipy pre cyklistov, ako sa dopraviť do Devínskej alebo podobne.
Je to problém a s malými deťmi  je to takmer nemožné. Možnosť je ísť cez Karlovu Ves po hlavnej ceste, popri Dunaji, čo nie je nič moc, no vždy je bezpečnejšia ako tu do Devínskej. Participoval som na vyznačovaní cyklotrasy v Malých Karpatoch, do toho spadá aj Devínska Kobyla. Je to však pre horské a trekingové bicykle. Keď sa dostanete na Dúbravskú hlavicu hore, tak do Devína sa dá dostať pekne, len nástup je strmý. S deťmi sa možno vyviezť autom hore k saleziánom, a odtiaľ už je pekná traverza skoro bez kopca až na Devín.

Ako vnímate zámer cykloprepojenia Dúbravky – Lamač lávkou ponad železnicu?
Je to projekt, o ktorom sa rozpráva dlho, ešte keď som bol poslanec, tak sme o tom diskutovali a robil som na tom. Otvorený je aj projekt z Devínskej cez Bory, sú tam náznaky cyklocesty, len je nedobudovaná. Odtiaľto do Devínskej je skoro nemožné sa dostať, ísť popri hlavnej ceste je nebezpečné,  cesta nemá ani krajnicu.
 
Máte popri práci ešte čas na bicykel?
Nájdem si vždy. Takýto obchod musí  robiť len človek, ktorého to baví. 

Môžete prezradiť, ako vznikla myšlienka založiť obchod?
Myšlienku sme mali spolu s kamarátom, s ktorým sme založili prvý malý obchod na Lipského. Do roku 2006 som ho viedol popri práci.

Z koníčka sa tak stalo zamestnanie?
Tak, mal som už dovtedajšej práce trošku plné zuby.

Vieme, že ste občas aj DJ-om, je aj hudba vaším koníčkom?
Silné boli 90. roky. Teraz je to len môj koníček, zahrám si, keď mám chuť. Hudba to je životabudič, energia.

Vráťme sa k cyklistike. Cítite na Slovensku, prípadne medzi zákazníkmi, akýsi boom Sagana a jeho úspechov?
Ťažko to vyhodnotiť, čo vidím je, že ľudia už vnímajú cyklistiku inak. Na Slovensku vždy boli populárne športy hokej, futbal, cyklistika až tak nie. Hoci sme aj v minulosti mali dobrých cyklistov, ako napríklad Anton Tkáč alebo Filip Polc, ktorý Slovensko už dlhé roky reprezentuje v zjazde a je vynikajúci, no cestná cyklistika je najviac sledovaná. Ľudia ho sledujú a fandia. Bol by som však rád, keby sa začala Bratislava uberať trendom ako iné európske mestá, že by sa tu budovali cyklocesty, Bratislava by sa stala cyklistickým mestom, zlepšilo by sa životné prostredie, uľavilo by sa doprave a ruchu a istotne by tak bol aj nárast predaja mestských bicyklov. Teraz predáme tak päť mestských bicyklov za sezónu. 

Aký máte názor e-bike?  Nie je to trošku cyklistický podfuk?
Vnímam to rozporuplne. No priznám sa, že už mám jeden objednaný aj pre seba, lebo si to chcem vyskúšať v teréne. Podfuk je to asi v tom, že sa človek vraj tak nenarobí, no keď si to vezmete tak, že prejdete väčšiu vzdialenosť a zdoláte aj náročný terén, tak to podfuk nie je. Podfuk je to možno vtedy, keď si na bicykel niekto sadne a urobí 40 kilometrov po rovinke. Iné je, keď zdoláte kopce, terény, lebo motor bicyklu len dopomáha, má rôzne stupne podpory a nemusím ísť na najsilnejšom, môžem ísť na najslabšej podpore. Dajú sa tak urobiť  pekné kilometre a užiť si aj šliapanie do kopca. Má to, podľa mňa, v takýchto prípadoch niečo do seba. Najväčší predaj najdrahších elektrobicyklov je v práve oblasti Álp, v hornatých krajinách.

Môže podľa vás cyklopriemysel niečím prekvapiť, priniesť niečo nové?
Vidím nárast práve v  elektrobicykloch, tam je obrovská rezerva. Dostane sa takýmto bicyklom do prírody aj niekto, kto by tam nešiel a nevyšliapal. Je ešte obrovská rezerva napríklad vo výrobe a vývoji batérií.  Sú ťažké, veľké, myslím, že sa budú miniaturizovať a schovávať do rámu.

Má od vás bicykel aj niekto známy? Bol tu v dúbravskej predajni?
Bolo u nás bicykle skúšať a kupovať niekoľko osobností, no neriešime zákazníka podľa toho, či je známy, alebo nie. Vážime si každého, kto chce športom tráviť svoj voľný čas, a ak si k tomu kúpi bicykel od nás a využíva ho, máme z toho radosť...
Lucia Marcinátová
Komisia: Viaceré stavebné projekty sme neodporúčali
Bude mať Dúbravka zberný dvor, je možné vôbec nájsť vhodný pozemok v mestskej časti? Regulovať billboardy, obmedziť reklamný smog, dá sa vôbec veľký reklamný nosič nepovoliť?
Otázky zaujímavé, riešenia náročné. Aj nimi sa počas podvečerného rokovania zaoberala Komisia územného rozvoja, výstavby, dopravy a podnikateľských aktivít.
V Dúbravke pracuje deväť komisii a tiež komisia na ochranu verejného záujmu. Postupne nazrieme na zasadnutie každej z nich. Predstavíme, priblížime.
Ako prvú sme zámerne zvolili Komisiu územného rozvoja, výstavby, dopravy a podnikateľských aktivít, keďže sa tu rokuje o často opakovanej téme Dúbravčanov – výstavba, ktorá mení tvár Dúbravky, či o nič menej dôležitej doprave.
Na podrobnosti a fungovanie komisie sme sa opýtali jej predsedu Petra Klepocha  (SaS, bez politickej príslušnosti - na fotografii).

O akých problémoch, zámeroch najčastejšie rokuje komisia?
Portfólio problémov a podnetov, ktoré prichádzajú, je naozaj veľmi široké. Keď som sa stal predsedom komisie, tak sa zároveň kreoval počet jej členov a urobil som vtedy rozhodnutie, že vezmem všetkých ľudí, ktorí majú záujem o dianie v oblasti výstavby a dopravy. Preto má komisia ozaj veľa členov, aby sme vedeli aj zaujať čo najlepšie a najobjektívnejšie stanovisko.

Koľko má komisia členov?
Okrem predsedu má komisia dvanásť členov, sedem z radov verejnosti a päť poslancov. Komisia má aj tajomníka, Ing. Pavla Gašparoviča, vedúceho Oddelenia územného rozvoja a životného prostredia miestneho úradu. Tajomník pripravuje zasadnutia komisie a prináša podnety, ktoré prichádzajú na úrad, alebo ktoré by úrad potreboval riešiť a prijať v nich stanovisko. To je jedna časť podnetov, ktorými sa komisia zaoberá.

A ďalšia časť? Chodia podnety priamo aj vám ako predsedovi alebo členom komisie?
Chodia aj mne, mailom alebo inou formou. Mnoho podnetov priniesli aj členovia komisie, ktorí sú mimoriadne aktívny a zaraďujeme ich ako body rokovania. Veľkú časť rokovania tvoria investičné zámery, ktoré sa v Dúbravke plánujú alebo pripravujú. Keď stavebný úrad miestneho úradu pripravuje územné rozhodnutie, spravidla informuje našu komisiu  a žiada ju o vyjadrenie.

Poznáte, či videli ste tak v komisii všetky väčšie zámery?
Komisia dostáva informáciu o väčšine zámerov, ktoré spracúva stavebný úrad a tajomník komisie ich na zasadaniach predstavuje. Dôležité je tu poznamenať, že mnoho z dnes prebiehajúcich investícií v našej mestskej časti bolo schválených už pred mnohými rokmi a dnes už komisia na súčasnú výstavbu nemá dosah. 

Dali ste už aj niektorému projektu negatívne stanovisko?
Viaceré projekty komisia neodporúčala a žiadala zmeniť.

Myslím, že napríklad aj vysoké vežiaky, ktoré sa mali stavať pri Harmincovej.
Áno, tie vysoké domy, rovnako aj plánovanú výstavbu, ktorá je na hraniciach Karlovej Vsi a Dúbravky na Krčacoch oproti Iuvente. Komisia tu odporúčala niektoré navrhované riešenia prepracovať. Je to však súkromný pozemok a podľa platného územného plánu hlavného mesta tu je možné v určitých intenciách stavať. V komisii bol predstavený aj plánovaný investičný zámer vo svahu nad  budovou polície. Pre komisiu investor poskytol ideový návrh, ako by tam mali byť trasované cesty a ako si predstavujú hmotové rozloženie. Na komisii sme preberali  aj projekt budovy starej pošty či bývalého domu služieb, investormi sú súkromné spoločnosti a úrad mestskej časti a aj komisia nevie efektívne urýchliť proces spustenia rekonštrukcie. Komisia k týmto projektom spracovala jednotlivé odporúčania, čo by sme chceli udržať v projektoch, napríklad pohyb peších, cyklotrasu, dopravné napojenie, riešenie parkovania, nabíjacie stanice pre elektromobily, zeleň a estetickosť projektu.

Čo potom s vašimi návrhmi, kde končia?
Návrhy a odporúčania dostáva stavebný úrad mestskej časti a má možnosť z nich čerpať a niektoré z našich odporúčaní môže akceptovať. Komisia je, čo sa týka výstavby a dopravy, poradný orgán aj pre starostu. Starosta sa vie napríklad oprieť o naše stanovisko, keď odmietne vydať niektoré rozhodnutie. Preto som aj chcel, aby naša komisia bola zložená z veľkého počtu členov. Na začiatku sa aj vďaka členom komisie vytvoril plán, kde komisia  vytipovala a odporučila úradu vypracovať územné plány zón, ktoré by lepšie regulovali výstavbu na menších územných celkoch. Určili sme si na komisii priority v spracúvaní zonálnych plánov a odporučili úradu, aby ich pripravoval.

Poslanec Marcel Burkert pripomína spracovanie územných plánov zón. Hovorí, že mestská časť do územného plánovania málo investuje.  Čo ste v súvislosti s tým navrhli na komisii?
Na posledných komisiách sme diskutovali o rozpočte, pretože bolo na územné plány zón schválených len 25-tisíc eur v tomto roku. Vychádzame z toho, že vypracovanie jednej zonálnej štúdie môže aj prevýšiť túto sumu. Nakoniec sme to po rokovaní so starostom uzavreli tak, že rozpočet je živý organizmus a nikdy sa peniaze neminú hneď na začiatku roka, ale sa postupne používajú ako projekty napredujú. Keď bude môcť úrad pribrať ďalší projekt v tomto roku, sme na komisii dohodnutí so starostom, že odporučíme zmeniť rozpočet a rozšírime územné plánovanie o ďalší projekt.

Čo je teraz priorita pri obstarávaní územných plánov. Ktorú oblasť by mala Dúbravka riešiť?
Prioritou je centrum Dúbravky. Komisia dala podnet, aby sa riešila centrálna zóna – okolie Domu kultúry, kostola, LIDL-u a starej pošty. Osobne by som preferoval aj riešenie lesných častí nad Dúbravkou.

V súvislosti s dopravou sa zaoberáte najmä čím?
Prevažne parkovaním a plynulosťou dopravy, napríklad na poslednej komisii sa riešilo aj parkovanie v okolí Evanjelického centra. O doprave na Harmincovej sa rokovalo na mnohých komisiách a naše odporúčania boli adresované aj mestskej dopravnej komisii a primátorovi. Rokovalo sa aj o modernizácii električkovej trate od križovatky Batkova smerom do Karlovej Vsi, pripomienkovali sme niektoré riešenia.                  
Lucia Marcinátová
Členov komisií volí zastupiteľstvo
Na čo a ako komisia funguje, sme sa opýtali vedúceho organizačného oddelenia miestneho úradu Jozefa Kraloviča.
Komisia je poradným orgánom. Jozef Kralovič vraví, že podľa zákonnej definície môže obecné zastupiteľstvo komisie zriaďovať, ale nemusí.
Zastupiteľstvo komisie zriaďuje ako svoje stále alebo dočasné poradné, iniciatívne a kontrolné orgány, zároveň vymedzuje zloženie aj úlohy komisií. Komisie sú zložené z poslancov a z ďalších ľudí, spravidla odborníkov v danej oblasti, ktorých volí miestne zastupiteľstvo.
 „V tomto volebnom období sa však stalo, že sa prihlásila odborníčka na životné prostredie s tým, že má záujme pracovať ako členka komisie. Po odporúčaní komisie ju poslanci zvolili,“ vraví Kralovič. Dodáva, že komisie v Dúbravke zasadajú väčšinou raz mesačne s výnimkou leta, všeobecne však podľa potreby. Informácie o komisiách v Dúbravke možno nájsť aj na webe mestskej časti dubravka.sk                                                                       
(lm)
Parkovanie, zberný dvor i reklamy
Komisia územného rozvoja, výstavby, dopravy a podnikateľských aktivít by chcela regulovať reklamné nosiče.
Nedele a sviatky. Na bratislavských cestách počas dňa zväčša žiadne zápchy, husto však býva okolo kostolov. Podobne je to aj v blízkosti takzvaného evanjelického domu v Dúbravke, čiže objektu niekdajšej sobášnej siene na ulici M. Sch. Trnavského, kde prebiehajú evanjelické bohoslužby.
Na Komisiu územného rozvoja, výstavby, dopravy a podnikateľských aktivít preto prišiel zborový farár Dúbravky Ján Hroboň i miestny poslanec Juraj Štekláč, ktorí chceli problém s parkovaním pre evanjelikov riešiť. 
Komisia hovorila o probléme parkovania v lokalite a okolí Domu služieb, odporúčala vyhradiť priestor na parkovanie v čase bohoslužieb priamo na komunikácii hlavného mesta, keďže počas nedele a sviatkov tu nebývajú zápchy. Podnet posunula komisia na magistrát, mestská časť totiž nemôže na ceste magistrátu dopravné značky osadiť. Úradu tiež komisia odporučila preveriť možnosti rozšírenia parkovacích plôch v okolí evanjelického kostola.
Debatu na komisii vyvolal aj zámer vybudovania zberného dvora, pre ktorý vybrala mestská časť vhodný pozemok na ulici Na vrátkach. „Plynári dali zamietavé stanovisko s umiestnením zberného dvora,“ vysvetľoval Pavel Gašparovič, tajomník komisie a vedúci oddelenia územného rozvoja a životného prostredia
Komisia preto odporučila starostovi rokovať s SPP ďalej.
Na programe zasadnutia bol aj zámer umiestnenia reklamných billboardov spoločnosti ISPA. Komisia ich umiestnenie neodporúčala. „Trendom je, aby bolo reklamy menej a menej a nie pridávať billboardy,“ pripomenul poslanec Juraj Káčer. 
Problémom pri billboardoch však je, že ide väčšinou o súkromné pozemky. Ak firma získa súhlas na osadenie od dopravného inšpektorátu, má mestská časť zviazané ruky  a reklamy tak môžu pribúdať ďalej. Komisia preto hovorila o možnosti vytvorenia všeobecne záväzného nariadenia, ktoré by v mestskej časti pomohlo bilboardy či iné reklamné nosiče regulovať. Požiadali starostu, aby odborní zamestnanci úradu takéto nariadenie spracovali pre rokovanie miestnych poslancov.
Lucia Marcinátová
Sunny boys v dome kultúry
Po úspešnej divadelnej komédii Tri letušky v Paríži o záletnom parížskom architektovi si návštevníci domu kultúry mohli začiatkom marca pozrieť výbornú hru jedného z najúspešnejších a najhranejších amerických dramatikov Neila Simona s názvom Sunny boys.
Ľudská komédia Sunny boys poskytuje obraz o návrate legendárnej dvojice komikov na "dosky, ktoré znamenajú svet". Hovorí o priateľstve a zašlej sláve dvoch bývalých priateľov a hereckých kolegov, núti diváka zamyslieť sa nad skutočnými hodnotami života v čase, keď ste úspešní, a v čase, keď úspech pominie. 
Na príbehu dvoch, kedysi slávnych kabaretných komikov, ktorí sa schádzajú po dlhoročnej odmlke, aby spolu oprášili svoje najslávnejšie číslo pre jediné vystúpenie v televíznej revue, zachytil Simon mnoho z mentality ľudí, ktorí sa hriali na výslní mediálnej slávy a teraz sa ťažko zmierujú s prepadom do mediálneho zabudnutia. Simonova  komédia vystihuje konkrétnym spôsobom správanie týchto hrdinov, náladovosť a lipnutie  na detailoch, ktoré sa nezúčastnenému pozorovateľovi môžu javiť ako smiešne, no pre nich samotných predstavujú záchytné body ich zašlej slávy.
V réžii Borisa Ščedrina sa predstavili populárny český herec Karel Heřmánek spolu so Zdeňkom Žákom a Martinom Kubačákom. Bol to doslova herecký koncert týchto protagonistov, ktorý si na záver predstavenia vyslúžil zaslúžilý standing ovations.
Boris Topoľský
Ženám: Kultúra, kvet, prekvapenie
Medzinárodný deň žien oslávila Dúbravka podujatím s hudbou i tancom. Prekvapením pre niektoré Dúbravčanky bol kvet priamo na ulici.
Autobus nechodí, namiesto neho príde prekvapenie. Páni s kvetmi. Aj to sa podarilo v rámci takzvanej kvetinovej akcie, s ktorou prišlo na deň venovaný ženám, čiže 8. marca, vedenie mestskej časti. 
Starosta Martin Zaťovič so svojím zástupcom Ľubošom Krajčírom prekvapili dúbravské kvetinky kvetom. Vyšli do ulíc so stovkou červených ruží. Podarilo sa potešiť ženy čakajúce na autobus, spríjemniť pracovný deň žien v mäsiarstve či na pošte, prekvapiť mamičky na detskom ihrisku, seniorky i juniorky na ulici. Reakcie bolo milé, úprimné, poďakovaním za kvety bol úsmev.
Vedenie Dúbravky si takto chcelo uctiť ženy.  Program 8. marca, čiže na Medzinárodný deň žien, pokračoval podvečer. Na pódiu  Domu kultúry Dúbravka sa od 17tej vystriedali – Mažoretky A&M, Otto Weiter a Andrea Fischer. 
Vstupenky na podujatie boli dostupné zdarma a záujem bol vysoký, o čom svedčila aj do posledného miesta naplnená sála. Dámy pri odchode čakala malá pozornosť v podobe kvetu.
Nápad oslavovať Medzinárodný deň žien vznikol na Medzinárodnej ženskej konferencii v roku 1910 v Kodani. Odvtedy síce prešiel rôznymi zmenami, ideológiou i politickými záujmami, podstatné sú však ženy a ich pripomienka boja za rovnoprávnosť.
Presne na hodnoty a úctu k ženám chcela mestská časť poukázať.
(lum, lt)
„Bola raz jedna trieda“ mala finále v Dúbravke
Celoslovenská detská talentová súťaž mala finálne v dúbravskom kultúrnom dome. Odborná porota vybrala troch víťazov.
„Bola raz jedna trieda, v tej triede bola krieda. Tá krieda bola biela a bolo jej dosť veľa...“ Pri názve celoslovenského projektu Bola raz jedna trieda sa vynárajú verše Kristy Bendovej. Podobne o triede,  a najmä deťoch, bola aj celá talentová súťaž.
Jej veľké finále sa odohralo počas marca v Dome kultúry Dúbravka. Semifinále prebehlo 11. februára v Bojniciach, v Dúbravke odborná porota v zložení – Jaro Slávik, Marián Jaslovský, Galo čiže Roman Galvánek – vybrala z ôsmich finalistov troch víťazov.  Prvé miesto si vyspievala Lenka Berkešová,  druhé Sonička Findorová a tretie vytancovali dievčatá Viktória a Veronika Kozubové.
V diváckom hlasovaní na internete uspela skupinka troch folklórnych mládencov, ktorí pod názvom Helizúšik spievajú a hrajú ľudové piesne na heligónke. 
Podujatie moderoval a vtipne dopĺňal Majster N. Pred napínavým vyhlasovaním víťazov si na javisku v Dome kultúry Dúbravka spravilo malý koncert  zoskupenie okolo Romana Galvánka – O.B.D. Kulturákom sa tak niesol ich hit a slová: „Sú tu komáre...“
Celé podujatie bolo o hudbe, speve.   Cieľom celoslovenského projektu Bola raz jedna trieda, ktorý organizuje Nadácia Pomocné ruky, je totiž spevom či tancom bojovať proti drogám.
„Chceme projektom ukázať, že neexistujú len tie negatívne stránky mladých, ale že existujú deti, ktoré svojím talentom a chuťou môžu motivovať aj iných,“ hovorila o projekte, ktorý píše svoj tretí ročník Marta Jankovičová, správkyňa Nadácie Pomocné ruky. „Sú tu deti z celého Slovenska a majú z toho radosť.“
Radosť bola v Dome kultúry Dúbravka ozaj cítiť  počas celého spevácko-tanečného-talentovaného dňa.     
(lum)
Pred kultúrnym domom sa ponúkalo víno, chilli aj žinčica
Dúbravka počas marca odskúšala Farmárske trhy, pred domom kultúry budú stánky predajcov každý druhý štvrtok.
„Toto je najštipľavejšie na svete,“ hovorí usmievavý pán z Nitry, ktorý núkal tekuté chilli. Kto ochutnal, pochopil. Prvý slovenský výrobca čistých štiav z chilli papričiek pravdepodobne neklamal.
Spolu s ďalšími predajcami, pestovateľmi, pekármi, farmármi prišli na prvé Farmárske trhy v Dúbravke pred kultúrny dom. Počas marca tu mestská časť odskúšala stánky s červenou strechou a provizórnou vstupnou bránou s nápisom Farmárske trhy. Opakovať by sa mali každý druhý štvrtok vždy od 8.00 do 18.00.
Mäsové výrobky z mangalice, paštéty, kváskový chlebík z Jahodnej, ktorý vydrží aj štyri dni čerstvý, originálne domáce koláče, práva májová bryndza, korbáče, nite, skutočný ovčí syr i žinčica, nechýbalo ani vínko, 50 druhov korenia a čajov, med priamo od včelára, fazuľa či slovenský mak.
Počasie na prvé trhy vyšlo, ľudí prilákalo slnko, tovar či zvedavosť. Priestor pred kultúrnym domom sa stal miestom stretnutí, rozhovorov a ochutnávok. Poobede tak už niektorí trhovníci mali obmedzenú ponuku.
Cieľom trhov bolo priviesť tovar priamo k Dúbravčanom, aby za výrobkami nemuseli cestovať nikam ďaleko. Trhy prevádzkuje firma Farmárske trhy s.r.o., ktorá už podobné  predaje domácich výrobkov organizuje v Žiline, Martine, Prievidzi, Poprade či v bratislavskej Rači, Petržalke i Karlovej Vsi.  Tento rok sa pridala aj Dúbravka.
Lucia Marcinátová
Po Dúbravke vysávali exkrementy
Čistejšia Dúbravka, chôdza bez „bonusov“ na topánke. S takým cieľom začala mestská časť Bratislava Dúbravka veľké vysávanie psích exkrementov. Vybralo sa viac než štyridsať problémových a znečistených psíčkarských lokalít, na ktorých postupne prebieha ich čistenie.  Ideálna by bola disciplína psíčkarov a nemať tak čo čistiť.
Vysávanie bude mestská časť organizovať podľa potreby a nutnosti. Odstraňovanie robí pre mestskú časť externá vysúťažená firma, ktorá má v zmluve aj vysýpanie košov na exkrementy, dopĺňanie vreciek či výmenu poškodených zariadení. V Dúbravke prevládajú aktuálne malí psi, najviac je yorkshirov, kokršpanielov, potom sú to čivavy a kríženci malého vzrastu.
Dúbravka má všeobecne záväzné nariadenie o niektorých podmienkach držania psov na území mestskej časti.  Nariadenie hovorí napríklad o vodení psa, vymedzuje miesta, kde je voľný pohyb psa zakázaný a tiež miesta, kde je vstup so psom zakázaný. Hovorí aj o znečisťovaní verejného priestoru. Píše sa v ňom: „Ak pes znečistí verejné priestranstvo výkalmi, ten, kto psa vedie, je povinný odstrániť výkaly pomocou vhodného obalu.         
Text a foto: Lucia Marcinátová
Dúbravské rozprávky
Ako Puding sníval o praveku

Verte, či neverte, jedného dlhého zimného večera sa nášmu kocúrikovi Pudingovi prisnil zvláštny sen. Vlastne, dalo by sa povedať, že prastarý sen. Len čo zadriemal, odrazu namiesto známeho dúbravského lesa stál prekvapený Puding vo veľkom vlhkom pralese. 

„Ach, kdeže som to? A kde je náš dom? Toto sa mi sníva?“ sadol si Puding na čosi, čo vyzeralo ako kameň a hútal.
„Au, čo si na mňa sadáš?“ ozvalo sa. „A pravdaže snívaš, veď ja už nie som na zemeguli viac ako 25 miliónov rokov. A to je viac, ako si vieš predstaviť...“
„No teda, toto je parádny sen. Som v praveku! A ešte k tomu sa so mnou rozpráva les...“ 

Puding ani nedopovedal a čosi sa pod ním začalo dvíhať, nadvihovať. 
„Ach, veď ja som si ľahol na nejakú obluduuuuu!“
„Kdeže, milý môj, žiadna obluda, ja som stegosaurus Július. Teší ma. A na chrbte nemám kamene, ale špeciálne ostne z kosti, cez ktoré sa zohrievam. Funguje to jednoducho, tak ako vy, aj ja používam slnečnú energiu na výrobu tepla. Len namiesto solárnych panelov vystavím slnečným lúčom vlastné telo. Odveziem ťa niekam?“

Puding sa nenechal dvakrát ponúkať. S Júliusom pochodili prales krížom krážom. Nad hlavou im lietala praveká vtáčia slečna pterodaktyla Otília, okolo poskakovali dinosaurie mláďatá Jurko a Kubko a dokonca si zakývali aj s diplodokom Michalom, ktorý bol väčší ako tri autobusy.
Pudingovi sa v pravekom pralese veľmi páčilo. Bol prekvapený, koľko zvláštnych zvierat kedysi žilo na našej zemeguli. 

„Milí moji, veľmi rád som vás všetkých spoznal!“ lúčil sa s pravekými zvieratkami Puding. „Škoda, že Vás nemôžem pozvať k nám, do Dúbravky.“

„Nič to Puding, ak na nás nezabudneš, určite sa stretneme niekde vo sne. A aby si si zapamätal, ako vyzeráme, nezabudni si nás, keď sa zobudíš, nakresliť. Ahoooooooj!“
Prvý slnečný lúč pošteklil Pudinga na fúzikoch.
„Dobré ráno, kocúrik môj!“ pohladila ho Pani Ružová.

„Ach, mám ti toho toľko čo rozprávať...
V pravekom pralese,
v pradávnom čase,
žili si zvieratká
iné, jak naše.
Veľký jak autobus
Michal diplodokus,
Július stegosaurus.
aj malý dinosaurus.
Huráááá a teraz ti ich všetkých nakreslím! Deti, pomôžete mi?“   
Zuzana Lukáčová
V teréne: Zeleň, smeti, stav ihrísk a chodníkov
Vedenie Dúbravky  začalo po zime s pravidelnými kontrolami v teréne. Starosta so svojím zástupcom obzerajú, čo Dúbravka potrebuje. Podnety môžu zasielať aj obyvatelia.
Je utorok poobede, vyrážame. Vopred vytipovaná trasa sa mení podľa okolností, pripomienok. Dnešný „terén“ má tému chodníky.
Obzeráme diery, jamy, hrbole, stav povrchu, kontrolujeme práve prebiehajúce obnovy chodníkov. Pristaví sa prvý Dúbravčan, hovorí s čím je spokojný a s čím nie. Podnety prijaté, pokračujeme. Snaha prejsť a vidieť čo najviac.
Autá po tráve, ihriská
Blížime sa na detské ihrisko, obzeráme stav preliezačiek, fotíme, zapisujeme, s cieľom bezpečnej hry detí na ihriskách.
Nepríjemným prekvapením sú vyjazdené pásy od áut na tráve či odpadky okolo smetných košov. Problémové lokality zapísané, zdokumentované. Míňame denné centrum seniorov na Bazovského, pozdravíme členov, vypočujeme podnety, zapisujeme. Pokračujeme. 
Odrhnutý spomaľovač, nedokončený obrubník, neorezané kríky, zle viditeľný priechod, jamy na cestách, zlý stav konkrétnych chodníkov, chaotické parkovanie, zapísané, nafotené... 
Dôležité maličkosti
Vedenie Dúbravky sa tento rok po zime rozhodlo venovať utorkové poobedia pravidelným výjazdom do terénu. Cieľom je mapovať, odhaliť nedostatky a najmä ich riešiť. 
K starostovi Martinovi Zaťovičovi a jeho zástupcovi Ľubošovi Krajčírovi sa pridávajú aj odborní zamestnanci miestneho úradu.  Podnetov a nedostatkov dosť. Práce a výziev taktiež.
Po návrate do kancelárie nasleduje spísanie podnetov, ich zoradenie podľa dôležitosti a stretnutie s jednotlivými oddeleniami a rozdelenie kompetencií, aby bol každý zistený problém vyriešený čo najskôr.
Niečo sa darí vyriešiť rýchlo, niečo však trvá i viazne, častou brzdou je cudzie vlastníctvo, správa mesta.
Pre niekoho maličkosť, no dobrý pocit je vidieť už na druhý, tretí deň po „teréne“ – opravené schodíky na preliezačku,  vyplnenú dieru na školskom plote, vyčistené kríky pri detskom ihrisku, riešenie nebezpečného stromu i obnovu chodníka...
Ak Dúbravčania majú podnet, kam by sa mal terénny výjazd úradu a vedenia mestskej časti v Dúbravke vybrať a akú lokalitu pozrieť – napíšte na tlacove@dubravka.sk. Ďakujeme.                            
(zm, lum)
Upratovali úradníci, učitelia, školáci aj seniori
Namiesto hodiny telekomunikáčných techník čistili kríky, zbierali smeti, hrabali. Naplnené vrecia s odpadom pribúdali, okolie školy viditeľne čistejšie. Chalani zo Strednej priemyselnej elektrotechnickej školy Karola Adlera zďaleka neboli jediní, ktorí piatok 24. marca trávili inak než obyčajne. Vyšli do  ulíc Dúbravky upratovať.
Veľký upratovací piatok zorganizoval miestny úrad a okrem zamestnancov sa pridali aj všetky základné školy, materské školy i seniori z denných centier. Dúbravku tak skrášľovali  malí, mladí aj tí skôr narodení.
Na veľké čistenie a skrášľovanie Dúbravky vybrala mestská časť štyri problémové lokality, každú v inej časti Dúbravky  – okolie Materskej školy Cabanova a blízkeho ihriska, okolie Základnej a Materskej školy Nejedlého, stará časť Dúbravky – Žatevná ulica a Hasičská zbrojnica, ulica M. Sch. Trnavského a Švantnerova ulica.
Výsledkom boli nielen vrecia naplnené odpadom, upravená zeleň či natreté zábradlia, ale najmä dobrý pocit.
Podobný sa bude dať prežiť aj počas apríla.  Spolu  s dobrovoľníkmi a obyvateľmi chystá mestská časť čistenie aj na Deň Zeme pod názvom Veľká dúbravská upratovačka.. Naplánované je na  sobotu 22. apríla.                                
(lum)
Veľká dúbravská upratovačka
Nefrflať, ale radšej priložiť ruku k dielu. Po veľkej upratovacej akcii, do ktorej sa zapojili seniori, školáci a miestny úrad, chystá mestská časť veľké čistenie. Takzvaná Veľká dúbravská upratovačka nastúpi do práce symbolicky okolo Dňa Zeme 22. apríla.
Vítaní sú dobrovoľníci, mladší i starší Dúbravčania, rodinky i jednotlivci, teda všetci, ktorí chcú urobiť prostredie mestskej časti krajšie a čistejšie. Začína sa od skorého ráno a pracovať sa bude do obeda.Dobrovoľníci sa môžu hlásiť  na miestnom úrade u Štefana Macejáka: macejak@dubravka.sk alebo na čísle 0903545337. Informácie budú pribúdať aj na fcb Mestská časť Bratislava-Dúbravka.
Mestská časť poskytne vrecia a rukavice, vyzdvihnúť sa budú dať od 10. apríla  na miestnom úrade na vrátnici na Žatevnej 2 alebo v sobotu 22. apríla na vrátnici v Dome kultúry Dúbravka. Po uprataní a nahlásení vriec na miestny úrad, vie referát životného prostredia odpad odviesť.
Na obed sa môžu všetci dobrovoľníci posilniť gulášom, ktorý sa bude podávať pred Domom kultúry Dúbravka po 11:30.
Ďakujeme za každú pomocnú ruku
Prvenstvo do Záhorskej Bystrice
Občianske združenie AC Zelenka zorganizovalo druhý ročník turnaja mladších žiakov (U13) v halovom futbale DÚBRAVKA CUP. Tentoraz sa turnaj uskutočnil v športovej hale v Mlynskej doline. Podujatie malo vlastne už šieste pokračovanie, lebo prvé štyri ročníky sa hrali pod názvom O pohár Dúbravskej televízie.      
Osem mužstiev bolo rozdelených do dvoch skupín, kde sa hralo každý s každým. Prvé dve mužstvá postúpili do semifinále. Jednu semifinálovú dvojicu vytvorili dve družstvá z FKP Dúbravka. Zápas sa skončil bez víťaza (1:1) a tak o postupujúcom do finále museli rozhodnúť penalty. Na prekvapenie sa viac darilo B mužstvu, ktoré sa vo finále stretlo so Záhorskou Bystricou. Stretnutie o prvenstvo v turnaji však nezvládli a vysoko prehrali (1:7). V súboji o tretie miesto sa nedarilo ani A družstvu FKP. V riadnom čase sa zápas s NMŠK 1922 skončil nerozhodne (3:3), ale opäť prehrali na penalty.
■ KONEČNÉ PORADIE: 1. MFK Záhorská Bystrica, 2. FKP Dúbravka B, 3. NMŠK 1922 Bratislava, 4. FKP Dúbravka A, 5. MFK Rusovce, 6. FK Lamač, 7. ŠK Vrakuňa, 8. FCL Lokomotíva Devínska Nová Ves.                                          (efý)
Futbalový kalendár
Koncom minulého mesiaca odohrali prvé jarné zápasy aj ženy a muži FK Dúbravka v druhej, resp. v piatej lige. Ako sme  už viackrát informovali, všetky družstvá tohto klubu budú hrať jarné stretnutia len na novom modernom dúbravskom štadióne, lebo na jeseň sa predstavili iba na ihriskách súperov.
Na požiadanie viacerých futbalových fanúšikov z Dúbravky, prinášame jarné vyžrebovanie žien a mužov. Pripomíname, že najmä v posledných troch kolách môžu Športovo – technické komisie zmeniť deň i čas stretnutí, aby sa celé kolo hralo v jednom termíne.
□ ŽENY FK DÚBRAVKA (druhá liga, skupina A): ● 13. kolo (sobota – 1. apríl, 13.00): FK Dúbravka – TJ Kopčany ● 14. kolo (sobota – 8. apríl, 13.00): FK Dúbravka – FK Čaka ● 15. kolo (sobota – 15. apríl, 13.00): FK Dúbravka – ŠK Svätý Jur ● 16. kolo (sobota – 22. apríl, 13.00): FK Dúbravka – TJ Sokol Bodíky ● 17. kolo (sobota – 29. apríl, 13.00): FK Dúbravka – FC Spartak Trnava A ● 18. kolo (sobota – 6. máj, 13.00): FK Dúbravka – voľný žreb ● 19. kolo (sobota – 13 . máj, 13.00): FK Dúbravka – NMŠK 1922 Bratislava ● 20. kolo (sobota – 20. máj, 13.00): FK Dúbravka – FK DAC 1904 Dunajská Streda ● 21. kolo (sobota – 27. máj, 13.00): FK Dúbravka – ŠK Vrakuňa ● 22. kolo (sobota – 3. jún, 13.00): FK Dúbravka – Spartak Trnava B                                                  
□ MUŽI FK DÚBRAVKA (piata  liga):
● 16. kolo (sobota – 1. apríl, 16.30): FK Dúbravka – ŠKO Miloslavov ● 17. kolo (sobota – 8. apríl, 16.30): FK Dúbravka – ŠK Krasňany ● 14. kolo (streda – 12. apríl, 17.00, dohrávka): FK Dúbravka – ŠK Nová Dedinka ● 18. kolo (sobota – 15. apríl, 17.00): FK Dúbravka – FK ŠK Danubia Hrubý Šúr ● 19. kolo (sobota – 22. apríl): FK Dúbravka – voľný žreb ● 20. kolo (sobota – 29. apríl, 17.00): FK Dúbravka – TJ Malinovo ● 21. kolo (sobota – 6. máj, 17.00): FK Dúbravka – MŠK Iskra Petržalka ● 22. kolo (sobota – 13. máj, 17.00): FK Dúbravka – ŠK Igram
● 23. kolo (sobota – 20. máj, 17.00): FK Dúbravka – FKM Karlova Ves ● 24. kolo (sobota – 27. apríl, 17.00): FK Dúbravka – OŠK Chorvátsky Grob ● 25. kolo (sobota – 3. jún, 17.30): FK Dúbravka – TJ Jarovce ● 26. kolo (sobota – 10. jún, 17.30): FK Dúbravka – NM?ŠK B1922 Bratislava           
(pet)        
Najlepší vo februári
ŠHK HOBA v tejto sezóne odmeňuje každý mesiac najlepších hráčov jednotlivých ročníkov. Dnes prinášame najlepších hráčov v mesiaci február. Každý z ocenených dostane poukážku na nákup športového oblečenia.
■ FEBRUÁR – 5. ročník: Adam FEDÁK, 6. ročník: Peter VANNAY, 7. ročník: Filip FEDÁK, 8. ročník: Tomáš MARTON, kadeti: Andrej SCHWARZ  dorast: Alexander Gejza NIKOLOV, juniori: Michal ZAVACKÝ.                                    
(pej)    
Plavecké kurzy pre školákov
V Iuvente – Slovenskom inštitúte mládeže  na Karloveskej sa počas marca začali plavecké kurzy pre dúbravských školákov.
Intenzívneho plaveckého výcviku sa zúčastní viac než 160 detí základných škôl vo veku 8-10 rokov. Plavecký bazén budú využívať žiaci zo všetkých štyroch základných škôl v Dúbravke – ZŠ Beňovského, ZŠ Nejedlého, ZŠ Pri kríži a ZŠ Sokolíkova.
Kurzy prebiehajú vďaka spolupráci Iuventy a mestskej časti. Generálna riaditeľka Iuventy Alena Minns a zástupca starostu Dúbravky Ľuboš Krajčír podpísali v piatok 17. marca zmluvu o prenájme plavárne.
Na úvodnej hodine tréningu sa deti delili do skupín podľa plaveckých schopností a zručností. Zdatnejší i menej zdatní plavci i úplní neplavci, všetci sa zoznámili s bazénom i trénerom. Do leta budú všetci v bazéne „ako ryby vo vode“.         
Text a foto:  Lucia Marcinátová
Turnaj najmladších hokejistov  
Presne na Jozefa bol ZŠ v Dúbravke dejiskom druhého ročníka turnaja prvákov a druhákov v minihokeji pod názvom KAS CUP 2017. Turnaja sa okrem ŠHK HOBA zúčastnili aj družstvá Slovana Bratislava, Skalice a Rimavskej Soboty. Celkove sa na turnaji predstavilo vyše 110 mladých hokejistov. Bližšie o turnaji hovorí športový  riaditeľ ŠHK HOBA Branko Semančík.     
„Družstvá sme rozdelili do dvoch skupín. V zelenej, kde hrali druháci, sa našim darilo. Skončili na druhom, resp. treťom mieste. Najlepšími hráčmi našich družstiev boli Tomáš Selič a Timotej Urbanič. V červenej skupine mali naše dve družstvá prvákov ťažkú pozíciu, ale ich snaha stačila len na tretie a štvrté miesto. Za najlepších hráčov HOBY boli vyhodnotený Alexander Orbán a Dominik Filo.“                                             -jop-
Výsledkový servis
□ HOKEJ 
● 1. LIGA JUNIOROV (U20) – 29. kolo: Martin - ŠHK HOBA 4:1. 30. kolo: MŠK Púchov ŠHK HOBA 3:4. 31. kolo: ŠHK HOBA- HK Havrani Piešťany 13:1. 32. kolo: ŠHK HOBA – voľný žreb. 33. kolo: ŠHK HOBA - Michalovce 6:0. 34. kolo: ŠHK HOBA - Prešov 6:3. 35. kolo: ŠHK HOBA -  Martin 5:4. 36. kolo: ŠHK HOBA – Púchov 7:3. Konečné poradie: 1. MHC Martin 82, 2. PENGUINS Prešov 55, 3. ŠHK HOBA 50,...  6. HK Havrani Piešťany 10. 
● 1. LIGA DORASTU (U18) – Play off štvrťfinále, prvé stretnutie: MŠK Púchov – ŠHK HOBA 4:1, druhé stretnutie: MŠK Púchov – ŠHK HOBA 9:0, tretie stretnutie: ŠHK HOBA – MŠK Púchov 1:5. Konečný stav série: 0:3.
● LIGA KADETOV, regionálna baráž, skupina západ (9. ŠHT, U15) – 4. kolo: ŠHK HOBA – Skalica 2:7. 5. kolo: HK Havrani Piešťany - ŠHK HOBA 3:4. 6. kolo: ŠKP Bratislava - ŠHK HOBA 7:1. 7. kolo: HK Ružinov - ŠHK HOBA 5:1. 8. kolo: HK Levice – ŠHK HOBA 3:7. 9. kolo: Trnava - ŠHK HOBA 10:0. 10. kolo: HC Topoľčany - ŠHK HOBA 6:2. 11. kolo: Skalica – ŠHK HOBA 9:1. Priebežné poradie: 1. HK Gladiators Trnava 22,... 6. ŠHK HOBA 8, 6. HK Levice 0.    
● 1. LIGA, STARŠÍ  ŽIACI (8. ŠHT, U14) ZsZĽH, nadstavbová časť – 13. kolo: Slovan Bratislava - ŠHK HOBA 5:3. 14. kolo: Skalica - ŠHK HOBA 0:2. 15. kolo: ŠHK HOBA –Nitra 4:9. 16. kolo: ŠHK HOBA –Trenčín 4:8. 17. kolo: Okanagan Tigers Viedeň (Rak.) – ŠHK HOBA 0:7. 18. kolo: ŠHK HOBA – Slovan Bratislava 2:1. Priebežné poradie: 1. Slovan Bratislava 29,... 4. ŠHK HOBA 12, 6. MHKM Skalica 8.
● 1. LIGA, STARŠÍ  ŽIACI (7. ŠHT, U13) ZsZĽH, nadstavbová časť – 13. kolo: Slovan Bratislava - ŠHK HOBA 8:1. 14. kolo: Skalica - ŠHK HOBA 8:2. 15. kolo: ŠHK HOBA –Nitra 5:2. 16. kolo: ŠHK HOBA –Trenčín 2:10. 18. kolo: ŠHK HOBA – Slovan Bratislava 1:4. Priebežné poradie: 1. Slovan Bratislava 33,... 5. ŠHK HOBA 11, 6. EC Tigers Viedeň (Rak.) 3.
● 2. LIGA (Pohár Jozefa Gubalu), STARŠÍ  ŽIACI (8.+7. ŠHT, U14+13) ZsZĽH - 25. kolo: HC Petržalka 2010 - ŠHK HOBA 4:2.                                                                                           
● 1. LIGA, MLADŠÍ ŽIACI (6. ŠHT, U11) ZsZĽH, nadstavbová časť – 13. kolo: ŠHK HOBA – Slovan Bratislava 3:6. 14. kolo: ŠHK HOBA – Skalica 9:6. 15. kolo: Nitra - ŠHK HOBA 10:4. 16. kolo: Trenčín- ŠHK HOBA 6:0. 18. kolo: Slovan Bratislava – ŠHK HOBA 6:5. 20. kolo: ŠHK HOBA – Nitra 5:10.                                                                                                       
● 1. LIGA, MLADŠÍ ŽIACI (5. ŠHT, U10) ZsZĽH, nadstavbová časť – 13. kolo: ŠHK HOBA – Slovan Bratislava 5:11. 14. kolo: ŠHK HOBA – Skalica 10:8. 15. kolo: Nitra - ŠHK HOBA 8:6. 16. kolo: Trenčín- ŠHK HOBA 19:2. 17. kolo: ŠHK HOBA – EC Tigers Viedeň (Rak.) 7:3. 18. kolo: Slovan Bratislava – ŠHK HOBA 4:12. 20. kolo: ŠHK HOBA – Nitra 3:8.
● 2. LIGA (Pohár Jozefa Gubalu), STARŠÍ ŽIACI (6.+5. ŠHT, U12+11) ZsZĽH – 25. kolo: HC Petržalka 2010 - ŠHK HOBA 2:15.
● ORANGE MINIHOKEJ TOUR 2016 (4.ŠHT, U10) – regionálne kolo na západnom Slovensku (Trenčín), skupina A: Senica – ŠHK HOBA 2:18, ŠHK HOBA – Trenčín 6:12. O celkové 3. miesto: HK Gladiators Trnava – ŠHK HOBA 8:7.
□ VOLEJBAL 
● DRUHÁ LIGA ŽIEN, skupina Bratislava, 12. kolo: ŠK Slovenské elektrárne Bratislava – ŠŠK Bilíkova 0:3. 13. kolo: ŠŠK Bilíkova – VK IMA Bratislava 1:3. 14. kolo: TJ Slovan Modra - ŠŠK Bilíkova 3:0. 15. kolo: ŠŠK Bilíkova – VK Retro Bratislava 0:3.
● PRVÁ LIGA JUNIORIEK, skupina západ – 12. kolo: ŠŠK Bilíkova – Palas VK Levice 3:0 a 3:0. 13. kolo: COP Volley Nitra - ŠŠK Bilíkova 1:3 a 3:2. 14. kolo: ŠŠK Bilíkova – voľný žreb. 15. kolo: ŠŠK Bilíkova – VM Senica 3:0 a 3:0.
● M- SR MO KADETIEK, oblasť Bratislava, skupina o 1. – 6- miesto, 4. kolo: ŠŠK Bilíkova A – ŠVK Pezinok 3:1. 5. kolo: VK Slávia UK Dráčik B – ŠŠK Bilíkova A 1:3. 6. kolo: VK Slávia UK Dráčik C – ŠŠK Bilíkova A 0:3. 7. kolo: VK Slávia UK Dráčik A - ŠŠK Bilíkova A 3:0.
● M-SR STARŠÍCH ŽIAČOK, oblasť Bratislava, skupina o 1. – 6. miesto, 5. kolo: ŠŠK Bilíkova B – VK Slávia UK Dráčik A 0:3 a 0:3, VK Studienka – ŠŠK Bilíkova A 0:3 a 0:3. 6. kolo: ŠVK Pezinok - ŠŠK Bilíkova A 1:3 a 0:3, ŠŠK Bilíkova B – ŠŠK VIVUS Braislava 1:3 a 1:3.  7. kolo: ŠŠK Bilíkova B – ŠVK Pezinok 0:3 a 0:3, Slávia UK Dráčik A - ŠŠK Bilíkova A 0:3 a 0:3.  Skupina o 7. – 12. miesto, 5. kolo: VK GAB Senec – ŠŠK Bilíkova C 3:0 a 3:0. 6. kolo:   ŠŠK Bilíkova C – ZK IMA VK Bratislava 0:3 a 0:3. 7. kolo: VTC Pezinok - ŠŠK Bilíkova C 3:0 a 2:3.
□ FUTSAL ● 2. SLOVENSKÁ LIGA MUŽOV, región Bratislava – 18. kolo: ŠK Račišdorf - Katenačo Dúbravka 2:6. 19. kolo: Katenačo Dúbravka – Slov–Matic FOFO Bratislava B 3:8. Konečné poradie po základnej časti: 1. Slov–Matic FOFO Bratislava B 54,... 15. Katenačo Dúbravka 16, 19. ŠK Pinerola B 4. Skupina o záchranu – 1. kolo: Katenačo Dúbravka – Račišdorf 4:9. 2. kolo: Katenačo Dúbravka – voľný žreb. Priebežné poradie: 1.4 FUN Futsal Team 29,... 6. Katenačo Dúbravka 16, 9.ŠK Pinerola Bratislava B 4.
□ BEDMINTON ● 4. liga zmiešaných družstiev dospelých, skupina ZÁPAD – 1. kolo: DBK (Dúbravský bedmintonový klub) B – HK Filozof Bratislava E 7:1, DBK C – HK Filozof Bratislava B 2:6, DBK B – Spoje C 3:5, DBK C – Filozof E 3:5, DBK B – Filozof B 2:6, DBK C – Spoje C 1:7.                                    (jop)